
SI  ce  discours  semble  trop  long  pour  estre  tout  leu  en  une  fois, 
on  le  pourra  distinguer  en  six  parties.  Et,  en  la  première,  on 
trouvera  diverses  considérations  touchant  les  sciences.  En  la 
seconde,  les  principales  règles  de  la  Méthode  que  Y Autheur  a  cher- 
chée. En  la  3,  quelques  unes  de  celles  de  la  Morale  qu'il  a  tirée  de 
cete  Méthode.  En  la  4,  les  raisons  par  lesquelles  il  prouve  l'existence 
de  Dieu  &  de  Vante  humaine,  qui  sont  les  fondemens  de  sa  Métaphy- 
sique. En  la  S,  l'ordre  des  questions  de  Physique  qu'il  a  cherchées,  & 
particulièrement  l'explication  du  mouvement  au  cœur  &  de  quelques 
autres  difficulté-^  qui  appartienent  a  la  Médecine,  puis  aussy  la  différence 
qui  est  entre  nostre  ame  &  celle  des  bestes.  Et  en  la  dernière,  quelles 
choses  il  croit  estre  requises  pour  aller  plus  avant  en  la  recherche  de 
la  Nature  qu'il  n'a  esté,  &  quelles  raisons  Vont  fait  escrire. 

E  bon  sens  est  la  chose  du  monde  la  mieux  parta-  première 
gée  :  car  chascun  pense  en  estre  si  bien  pourvu.,  que  partie 
ceux  mesme  qui  sont  les  plus  difficiles  a  contenter 
en  toute  autre  chose,  n'ont  point  coustume  d'en 
désirer  plus  qu'ils  en  ont.  En  quoy  il  n'est  pas  vray- 
semblable  que  tous  se  trompent  ;  mais  plutost  cela 
tesmoigne  que  la  puissance  de  bien  juger,  &  distinguer  le  vray 
d'avec  le  faux,  qui  est  proprement  ce  qu'on  nomme  le  bon  sens 
ou  la  raison,  est  naturellement  esgale  en  tous  les  hommes;  et  ainsi 
que  la  diversité  de  nos  opinions  ne  vient  pas  de  ce  que  les  uns 
sont  plus  raisonnables  que  les  autres,  mais  seulement  de  ce  que 

nous  conduisons  nos  pensées  par  diverses  voyes,  &  ne  considé- 
rons pas  les  mesmes  choses.  Car  ce  n'est  pas  assez  d'avoir  l'esprit 
bon,  mais  le  principal  est  de  l'appliquer  bien.  Les  plus  grandes 
ames  sont  capables  des  plus  grans  vices,  aussy  bien  que  des  plus 
grandes  vertus  ;  et  ceux  qui  ne  marchent  que  fort  lentement, 
peuvent  avancer  beaucoup  d'avantage,  s'ils  suivent  tousjours  le 
droit  chemin,  que  ne  font  ceux  qui  courent,  &  qui  s'en  esloignent. 

Pour  moy,  je  n'ay  jamais  présumé  que  mon  esprit  fust  en  rien 
plus  parfait  que  ceux  du  commun  ;  mesme  j'ay  souvent  souhaité 
d'avoir  la  pensée  aussy  prompte,  ou  l'imagination  aussy  nette  & 
distincte,  ou  la  mémoire  aussy  ample,  ou  aussy  présente,  que  quel- 
ques autres.  Et  je  ne  sçache  point  de  qualitez  que  celles  cy,  qui 
servent  a  la  perfection  de  l'esprit  :  car  pour  la  raison,  ou  le  sens, 
d'autant  qu'elle  est  la  seule  chose  qui  nous  rend  hommes,  &  nous 
distingue  des  bestes,  je  veux  croyre  qu'elle  est  toute  entière  en  un 
chascun,  &  suivre  en  cecy  l'opinion  commune  des  Philosophes, 
qui  disent  qu'il  n'y  a  du  plus  &  du  moins  qu'entre  les  accidens,  & 
non  point  entre  les  formes,  ou  nature,  des  individus  d'une  mesme 
espèce. 

Mais  je  ne  craindray  pas  de  dire  que  je  pense  avoir  eu  beau- 
coup d'heur,  de  m'estre  rencontré  dés  ma  jeunesse  en  certains 
chemins,  qui  m'ont  conduit  à  des  considérations  &  des  maximes, 
dont  j'ay  formé  une  Méthode,  par  laquelle  il  me  semble  que  j'ay 
moyen  d'augmenter  par  degrez  ma  connoissance,  &  de  l'eslever 
peu  a  peu  au  plus  haut  point,  auquel  la  médiocrité  de  mon  esprit 
&  la  courte  durée  de  ma  vie  luy  pourront  permettre  d'atteindre. 
Car  j'en  ay  desja  recueilly  de  tels  fruits,  qu'encore  qu'aux  juge- 
mens  que  je  fais  de  moymesme,  je  tasche  tousjours  de  pencher 
vers  le  costé  de  la  défiance,  plustost  que  vers  celuy  de  la  pré- 
somption ;  &  que,  regardant  d'un  œil  de  Philosophe  les  diverses 
actions  &  entreprises  de  tous  les  hommes,  il  n'y  en  ait  quasi  au- 
cune qui  ne  me  semble  vaine  &  inutile  ;  je  ne  laisse  pas  de  rece- 
voir une  extrême  satisfaction  du  progrés  que  je  pense  avoir  desja 
fait  en  la  recherche  de  la  vérité,  &  de  concevoir  de  telles  espé- 
rances pour  l'avenir,  que  si,  entre  les  occupations  des  hommes 
purement  hommes,  il  y  en  a  quelqu'une  qui  soit  solidement  bonne 
&  importante,  j'ose  croyre  que  c'est  celle  que  j'ay  choisie. 

Toutefois  il  se  peut  faire  que  je  me  trompe,  &  ce  n'est  peut- 
estre  qu'un  peu  de  cuivre  &  de  verre  que  je  prens  pour  de  l'or 
&  des  diamans.  Je  sçay  combien  nous  sommes  sujets  a  nous  mé- 
prendre en  ce  qui  nous  touche,  &  combien  aussy  les  jugemens 
de  nos  amis  nous  doivent  estre  suspects,  lorsqu'ils  sont  en  nostre 
faveur.  Mais  je  seray  bien  ayse  de  faire  voir,  en  ce  discours,  quels 
sont  les  chemins  que  j'ay  suivis,  &  d'y  représenter  ma  vie  comme 
en  un  tableau,  affin  que  chascun  en  puisse  juger,  &  qu'apprenant 
du  bruit  commun  les  opinions  qu'on  en  aura,  ce  soit  un  nouveau 
moyen  de  m' instruire,  que  j'adjousteray  a  ceux  dont  j'ay  coustume 
de  me  servir. 

Ainsi  mon  dessein  n'est  pas  d'enseigner  icy  la  Méthode  que 
chascun  doit  suivre  pour  bien  conduire  sa  raison,  mais  seulement 
de  faire  voir  en  quelle  sorte  j'ay  tasché  de  conduire  la  miene. 
Ceux  qui  se  meslent  de  donner  des  préceptes,  se  doivent  estimer 
plus  habiles  que  ceux  ausquels  ils  les  donnent  ;  &  s'ils  manquent 
en  la  moindre  chose,  ils  en  sont  blasmables.  Mais,  ne  proposant 
cet  escrit  que  comme  une  histoire,  ou,  si  vous  l'aymez  mieux,  que 
comme  une  fable,  en  laquelle,  parmi  quelques  exemples  qu'on  peut 
imiter,  on  en  trouvera  peutestre  aussy  plusieurs  autres  qu'on  aura 
raison  de  ne  pas  suivre,  j'espere  qu'il  sera  utile  a  quelques  uns, 
sans  estre  nuisible  a  personne,  &  que  tous  me  sçauront  gré  de  ma 
franchise. 

J'ay  esté  nourri  aux  lettres  dés  mon  enfance,  &  pource  qu'on 
me  persuadoit  que,  par  leur  moyen,  on  pouvoit  acquérir  une  con- 
noissance  claire  &  assurée  de  tout  ce  qui  est  utile  a  la  vie,  j'avoîs 
un  extrême  désir  de  les  apprendre.  Mais  sitost  que  j'eu  achevé 
tout  ce  cours  d'estudes,  au  bout  duquel  on  a  coustume  d'estre 
receu  au  rang  des  doctes,  je  changeay  entièrement  d'opinion.  Car 
je  me  trouvois  embarassé  de  tant  de  doutes  &  d'erreurs,  qu'il  me 
sembloit  n'avoir  fait  autre  profit,  en  taschant  de  m'instruire,  sinon 
que  j'avois  découvert  de  plus  en  plus  mon  ignorance.  Et  néan- 
moins j'estois  en  l'une  des  plus  célèbres  escholes  de  l'Europe,  où 
je  pensois  qu'il  devoit  y  avoir  de  sçavans  hommes,  s'il  y  en  avoit 
en  aucun  endroit  de  la  terre.  J'y  avois  appris  tout  ce  que  les  autres 
y  apprenoient;  &  mesme,  ne  m'estant  pas  contenté  des  sciences 
qu'on  nous  enseignoit,  j'avois  parcouru  tous  les  livres,  traitans 

de  celles  qu'on  estime  les  plus  curieuses  &  les  plus  rares,  qui 
avoient  pû  tomber  entre  mes  mains.  Avec  cela,  je  sçavois  les  juge- 
mens  que  les  autres  faisoient  de  moy;  &  je  ne  voyois  point  qu'on 
m  estimast  inférieur  a  mes  condisciples,  bien  qu'il  y  en  eust  desja 
entre  eux  quelques  uns,  qu'on  destinoit  a  remplir  les  places  de 
nos  maistres.  Et  enfin  nostre  siècle  me  sembloit  aussy  fleurissant, 
&  aussy  fertile  en  bons  esprits,  qu'ait  esté  aucun  des  precedens. 
Ce  qui  me  faisoit  prendre  la  liberté  de  juger  par  moy  de  tous 
les  autres,  &  de  penser  qu'il  n'y  avoit  aucune  doctrine  dans  le 
monde,  qui  fust  telle  qu'on  m'avoit  auparavant  fait  espérer. 

Je  ne  laissois  pas  toutefois  d'estimer  les  exercices,  ausquels 
on  s'occupe  dans  les  escholes.  Je  sçavois  que  les  langues,  qu'on 
y  apprent,  sont  nécessaires  pour  l'intelligence  des  livres  anciens  ; 
que  la  gentillesse  des  fables  resveille  l'esprit  ;  que  les  actions 
mémorables  des  histoires  le  relèvent,  &  qu'estant  leuës  avec  dis- 
crétion, elles  aydent  a  former  le  jugement  ;  que  la  lecture  des 
bons  livres  est  comme  une  conversation  avec  les  plus  honnestes 
gens  des  siècles  passez,  qui  en  ont  esté  les  autheurs,  &  mesme  une 
conversation  estudiée,  en  laquelle  ils  ne  nous  découvrent  que 
les  meilleures  de  leurs  pensées  ;  que  l'Eloquence  a  des  forces  & 
des  beautez  incomparables  ;  que  la  Poésie  a  des  délicatesses  &  des 
douceurs  très  ravissantes  ;  que  les  Mathématiques  ont  des  inven- 
tions très  subtiles,  &  qui  peuvent  beaucoup  servir,  tant  a  conten- 
ter les  curieux,  qu'a  faciliter  tous  les  arts,  &  diminuer  le  travail 
des  hommes  ;  que  les  escris  qui  traitent  des  meurs  contienent  plu- 
sieurs enseignemens,  &  plusieurs  exhortations  a  la  vertu  qui  sont 
fort  utiles  ;  que  la  Théologie  enseigne  a  gaigner  le  ciel  ;  que  la 
Philosophie  donne  moyen  de  parler  vraysemblablement  de  toutes 
choses,  &  se  faire  admirer  des  moins  sçavans  ;  que  la  Jurispru- 
dence, la  Médecine  &  les  autres  sciences  apportent  des  honneurs 
&  des  richesses  a  ceux  qui  les  cultivent  ;  et  enfin,  qu'il  est  bon 
de  les  avoir  toutes  examinées,  mesme  les  plus  superstitieuses  d: 
les  plus  fausses,  afïin  de  connoistre  leur  juste  valeur,  &  se  garder 
d'en  estre  trompé. 

Mais  je  croyois  avoir  desja  donné  assez  de  tems  aux  langues, 
&  mesme  aussy  a  la  lecture  des  livres  anciens,  &  a  leurs  histoires, 
.  &  a  leurs  fables.  Car  c'est  quasi  le  mesme  de  converser  avec  ceux 


DISCOVRS  DE  LA  METHODE 


9 


des  autres  siècles,  que  de  voyasger.  Il  est  bon  de  sçavoir  quelque 
chose  des  meurs  de  divers  peuples,  affin  de  juger  des  nostres  plus 
sainement,  &  que  nous  ne  pensions  pas  que  tout  ce  qui  est  contre 
nos  modes  soit  ridicule,  &  contre  raison,  ainsi  qu'ont  coustume 
de  faire  ceux  qui  n'ont  rien  vu.  Mais  lorsqu'on  employé  trop  de 
tems  a  voyasger,  on  devient  enfin  estranger  en  son  pais;  &  lors- 
qu'on est  trop  curieux  des  choses  qui  se  pratiquoient  aux,  siècles 
passez,  on  demeure  ordinairement  fort  ignorant  de  celles  qui  se 
pratiquent  en  cetuycy.  Outre  que  les  fables  font  imaginer  plu- 
sieurs evenemens  comme  possibles  qui  ne  le  sont  point;  et  que 
mesme  les  histoires  les  plus  fidèles,  si  elles  ne  changent  ny  n'aug- 
mentent la  valeur  des  choses,  pour  les  rendre  plus  dignes  d'estre 
leuës,  au  moins  en  omettent  elles  presque  tousjours  les  plus  basses 
&  moins  illustres  circonstances  :  d'où  vient  que  le  reste  ne  paroist 
pas  tel  qu'il  est,  &  que  ceux  qui  règlent  leurs  meurs  par  les 
exemples  qu'ils  en  tirent,  sont  sujets  a  tomber  dans  les  extrava- 
gances des  Paladins  de  nos  romans,  &  a  concevoir  des  desseins 
qui  passent  leurs  forces. 

J'estimois  fort  l'Eloquence,  &  j'estois  amoureux  de  la  Poésie; 
mais  je  pensois  que  l'une  &  l'autre  estoient  des  dons  de  l'esprit, 
plutost  que  des  fruits  de  l'estude.  Ceux  qui  ont  le  raisonnement 
le  plus  fort,  &  qui  digèrent  le  mieux  leurs  pensées,  affin  de  les 
rendre  claires  &  intelligibles,  peuvent  tousjours  le  mieux  per- 
suader ce  qu'ils  proposent,  encore  qu'ils  ne  parlassent  que  bas 
Breton,  &  qu  ils  n'eussent  jamais  apris  de  Rhétorique.  Et  ceux  qui 
ont  les  inventions  les  plus  agréables,  &  qui  les  sçavent  exprimer 
avec  le  plus  d'ornement  &  de  douceur,  ne  lairroient  pas  d'estre 
les  meilleurs  Poètes,  encore  que  l'art  Poétique  leur  fust  inconnu. 

Je  me  plaisois  sur  tout  aux  Mathématiques,  a  cause  de  la  cer- 
titude &  de  l'évidence  de  leurs  raisons  ;  mais  je  ne  remarquois 
point  encore  leur  vray  usage,  &  pensant  quelles  ne  servoient 
qu  aux  Arts  Mechaniques,  je  m'estonnois  de  ce  que,  leurs  fonde- 
mens  estans  si  fermes  &  si  solides,  on  n'avoit  rien  basti  dessus 
de  plus  relevé.  Comme,  au  contraire,  je  comparois  les  escris  des 
anciens  payens,  qui  traitent  des  meurs,  à  des  palais  fort  superbes 
&  fort  magnifiques,  qui  n'estoient  bastis  que  sur  du  sable  &  sur  de 
la  bouë.  Ils  eslevent  fort  haut  les  vertus,  &  les  font  paroistre  esti- 


IO 


DISCOVRS  DE  LA  METHODE 


mables  par  dessus  toutes  les  choses  qui  sont  au  monde;  mais  ils 
n'enseignent  pas  assez  a  les  connoistre,  &  souvent  ce  qu'ils  appelent 
d'un  si  beau  nom  n'est  qu'une  insensibilité,  ou  un  orgueil,  ou 
un  desespoir,  ou  un  parricide. 

Je  reverois  nostre  Théologie,  &  pretendois,  autant  qu'aucun 
autre,  a  gaigner  le  ciel;  mais  ayant  apris,  comme  chose  très  assu- 
rée, que  le  chemin  n'en  est  pas  moins  ouvert  aux  plus  ignorans 
qu'aux  plus  doctes,  &  que  les  veritez  révélées,  qui  y  conduisent, 
sont  au  dessus  de  nostre  intelligence,  je  n'eusse  osé  les  soumettre 
à  la  foiblesse  de  mes  raisonnemens,  &  je  pensois  que,  pour  entre- 
prendre de  les  examiner  &  y  réussir,  il  estoit  besoin  d'avoir  quel- 
que extraordinaire  assistence  du  ciel,  &  d'estre  plus  qu'homme. 

Je  ne  diray  rien  de  la  Philosophie,  sinon  que,  voyant  qu'elle 
a  esté  cultivée  par  les  plus  excellens  esprits  qui  ayent  vescu 
depuis  plusieurs  siècles,  &  que  néanmoins  il  ne  s'y  trouve  encore 
aucune  chose  dont  on  ne  dispute,  &  par  conséquent  qui  ne  soit 
douteuse,  je  n'avois  point  assés  de  présomption  pour  espérer  d'y 
rencontrer  mieux  que  les  autres  ;  et  que,  considérant  combien  il 
peur  y  avoir  de  diverses  opinions,  touchant  une  mesme  matière, 
qui  soient  soustenuës  par  des  gens  doctes,  sans  qu'il  en  puisse 
avoir  jamais  plus  d'une  seule  qui  soit  vraye,  je  reputois  presque 
pour  faux  tout  ce  qui  nestoit  que  vraysemblable. 

Puis,  pour  les  autres  sciences,  d'autant  qu'elles  empruntent 
leurs  principes  de  la  Philosophie,  je  jugeois  qu'on  ne  pouvoit 
avoir  rien  basti,  qui  fust  solide,  sur  des  fondemens  si  peu  fermes. 
Et  ny  l'honneur,  ny  le  gain  qu'elles  promettent,  n'estoient  suffi- 
sans  pour  me  convier  a  les  apprendre;  car  je  ne  me  sentois  point, 
grâces  a  Dieu,  de  condition  qui  m'obligeast  a  faire  un  mestier  de 
la  science,  pour  le  soulagement  de  ma  fortune;  et  quoy  que  je 
ne  fisse  pas  profession  de  mespriser  la  gloire  en  Cynique,  je  fai- 
sois  néanmoins  fort  peu  d'estat  de  celle  que  je  n'esperois  point 
pouvoir  acquérir  qu'a  faux  titres.  Et  enfin,  pour  les  mauvaises 
doctrines,  je  pensois  desja  connoistre  assés  ce  qu'elles  valoient, 
pour  n'estre  plus  sujet  a  estre  trompé,  ny  par  les  promesses  d'un 
Alchemiste,  ny  par  les  prédictions  d'un  Astrologue,  ny  par  les  im- 
postures d'un  Magicien,  ny  par  les  artifices  ou  la  venterie  d'aucun 
de  ceux  qui  font  profession  de  sçavoir  plus  qu'ils  ne  sçavent. 

C'est  pourquoy,  sitost  que  l'aage  me  permit  de  sortir  de  la 
sujétion  de  mes  Précepteurs,  je  quittay  entièrement  l'estude  des 
lettres.  Et  me  resolvant  de  ne  chercher  plus  d'autre  science,  que 
celle  qui  se  pourroit  trouver  en  moymesme,  ou  bien  dans  le  grand 
livre  du  monde,  j'employay  le  reste  de  ma  jeunesse  à  voyager, 
à  voir  des  cours  &  des  armées,  à  fréquenter  des  gens  de  diverses 
humeurs  &  conditions,  à  recueillir  diverses  expériences,  à  m'es- 
prouver  moymesme  dans  les  rencontres  que  la  fortune  me  pro- 
posoit,  &  partout  à  faire  telle  reflexion  sur  les  choses  qui  se  pre- 
sentoient,  que  j'en  pûsse  tirer  quelque  profit.  Car  il  me  sembloit 
que  je  pourrois  rencontrer  beaucoup  plus  de  vérité  dans  les  raison- 
nemens  que  chascun  fait,  touchant  les  affaires  qui  luy  importent, 
&  dont  l'événement  le  doit  punir  bientost  après,  s'il  a  mal  jugé, 
que  dans  ceux  que  fait  un  homme  de  lettres  dans  son  cabinet, 
touchant  des  spéculations  qui  ne  produisent  aucun  effect,  &  qui 
ne  luy  sont  d'autre  conséquence,  sinon  que  peutestre  il  en  tirera 
d'autant  plus  de  vanité  qu'elles  seront  plus  esloignées  du  sens 
commun,  a  cause  qu'il  aura  deu  employer  d'autant  plus  d'esprit 
&  d'artifice  à  tascher  de  les  rendre  vraysemblables.  Et  j'avois  tous- 
jours  un  extrême  désir  d'apprendre  a  distinguer  le  vray  d'avec  le 
faux,  pour  voir  clair  en  mes  actions,  &  marcher  avec  assurance 
en  cete  vie. 

Il  est  vray  que,  pendant  que  je  ne  faisois  que  considérer 
les  meurs  des  autres  hommes,  je  n'y  trouvois  gueres  de  quoy 
m'assurer,  &  que  j'y  remarquois  quasi  autant  de  diversité  que 
j'avois  fait  auparavant  entre  les  opinions  des  Philosophes.  En 
sorte  que  le  plus  grand  profit  que  j'en  retirois,  estoit  que,  voyant 
plusieurs  choses  qui,  bien  qu'elles  nous  semblent  fort  extrava- 
gantes &  ridicules,  ne  laissent  pas  d'estre  communément  receuës 
&  approuvées  par  d'autres  grans  peuples,  j'apprenois  a  ne  rien 
croyre  trop  fermement  de  ce  qui  ne  m'avoit  esté  persuadé  que 
par  l'exemple  &  par  la  coustume  ;  et  ainsi  je  me  delivrois  peu  a 
peu  de  beaucoup  d'erreurs,  qui  peuvent  offusquer  nostre  lumière 
naturelle,  &  nous  rendre  moins  capables  d'entendre  raison.  Mais 
après  que  j'eu  employé  quelques  années  a  estudier  ainsi  dans  le 
livre  du  monde,  &  a  tascher  d'acquérir  quelque  expérience,  je  pris 
un  jour  resolution  d'estudier  aussy  en  moymesme,  &  d'employer 

toutes  les  forces  de  mon  esprit  a  choysir  les  chemins  que  je  devois 
suivre.  Ce  qui  me  réussit  beaucoup  mieux,  ce  me  semble,  que  si 
je  ne  me  fusse  jamais  esloigné,  ny  de  mon  pais,  ny  de  mes  livres. 

seconde  J'étois  alors  en  Allemaigne,  ou  l'occasion  des  guerres  qui 

partie  ny  sont  pas  encore  finies  m'avoit  appelé;  &  comme  je  retournois 
du  couronnement  de  l'Empereur  vers  l'armée,  le  commencement 
de  l'hyver  m'aresta  en  un  quartier,  ou  ne  trouvant  aucune  con- 
versation qui  me  divertist,  &  n'ayant  d'ailleurs,  par  bonheur,  au- 
cuns soins  ni  passions  qui  me  troublassent,  je  demeurois  tout  le 
jour  enfermé  seul  dans  un  poésie,  ou  j'avois  tout  loysir  de  m'en- 
tretenir  de  mes  pensées.  Entre  lesquelles,  l'une  des  premières  fut 
que  je  m'avisay  de  considérer,  que  souvent  il  n'y  a  pas  tant  de 
perfection  dans  les  ouvrages  composez  de  plusieurs  pièces,  &  faits 
de  la  main  de  divers  maistres,  qu'en  ceux  ausquels  un  seul  a  tra- 
vaillé. Ainsi  voit  on  que  les  bastimens  qu'un  seul  Architecte  a 
entrepris  &  achevez,  ont  coustume  d'estre  plus  beaux  &  mieux 
ordonnez,  que  ceux  que  plusieurs  ont  tasché  de  racommoder,  en 
faisant  servir  de  vieilles  murailles  qui  avoient  esté  basties  a  d'autres 
fins.  Ainsi  ces  ancienes  citez,  qui,  n'ayant  esté  au  commencement 
que  des  bourgades,  sont  devenues,  par  succession  de  tems,  de 
grandes  villes,  sont  ordinairement  si  mal  compassées,  au  pris  de 
ces  places  régulières  qu'un  Ingénieur  trace  a  sa  fantaisie  dans  une 
plaine,  qu'encore  que,  considérant  leurs  édifices  chascun  a  part, 
on  y  trouve  souvent  autant  ou  plus  d'art  qu'en  ceux  des  autres, 
toutefois,  a  voir  comme  ils  sont  arrangez,  icy  un  grand,  là  un 
petit,  &  comme  ils  rendent  les  rues  courbées  et  inesgales,  on 
diroit  que  c'est  plutost  la  fortune,  que  la  volonté  de  quelques 
hommes  usans  de  raison,  qui  les  a  ainsi  disposez.  Et  si  on  consi- 
dère qu'il  y*a  eu  néanmoins  de  tout  tems  quelques  officiers,  qui 
ont  eu  charge  de  prendre  garde  aux  bastimens  des  particuliers, 
pour  les  faire  servir  a  l'ornement  du  public,  on  connoistra  bien 
qu'il  est  malaysé,  en  ne  travaillant  que  sur  les  ouvrages  d'autruy, 
de  faire  des  choses  fort  accomplies.  Ainsi  je  m'imaginay  que  les 
peuples  qui,  ayant  esté  autrefois  demi  sauvages,  &  ne  s'estant  civi- 
lisez que  peu  a  peu,  n'ont  fait  leurs  loix  qu'a  mesure  que  l'incom- 
modité des  crimes  &  des  querelles  les  y  a  contrains,  ne  sçauroient 

estre  si  bien  policez  que  ceux  qui,  dés  le  commencement  qu'ils  se 
sont  assemblez,  ont  observé  les  constitutions  de  quelque  prudent 
Législateur.  Comme  il  est  bien  certain  que  l'Estat  de  la  vraye  Reli- 
gion, dont  Dieu  seul  a  fait  les  ordonnances,  doit  estre  incompara- 
blement mieux  réglé  que  tous  les  autres.  Et  pour  parler  des  choses 
humaines,  je  croy  que,  si  Sparte  a  esté  autrefois  très  florissante, 
ce  n'a  pas  esté  à  cause  de  la  bonté  de  chascune  de  ses  loix  en 
particulier,  vû  que  plusieurs  estoient  fort  estranges,  &  mesme  con- 
traires aux  bonnes  meurs,  mais  à  cause  que,  n'ayant  esté  inven- 
tées que  par  un  seul,  elles  tendoient  toutes  à  mesme  fin.1  Et  ainsi 
je  pensay  que  les  sciences  des  livres, (au  moins  celles  dont  les 
raisons  ne  sont  que  probables,  &  qui  n'ont  aucunes  démonstra- 
tions,) s'estant  composées  et  grossies  peu  à  peu  des  opinions  de 
plusieurs  diverses  personnes,  ne  sont  point  si  approchantes  de  la 
vérité,  que  les  simples  raisonnemens  que  peut  faire  naturellement 
un  homme  de  bon  sens  touchant  les  choses  qui  se  présentent.  Et 
ainsi  encore  je  pensay  que,  pource  que  nous  avons  tous  esté  enfans 
avant  que  d'estre  hommes,  &  qu'il  nous  a  fallu  long  tems  estre 
gouvernez  par  nos  appetis  &nos  Précepteurs, (qui  esunent  souvent 
contraires  les  uns  aux  autres,  &  qui,  ny  les  uns  ny  les  autres,  ne 
nous  conseilloient  peutestre  pas  tousjours  le  meilleur ,)il  est  pres- 
qu'impossible  que  nos  jugemens  soient  si  purs,  ny  si  solides  qu'ils 
auroient  esté,  si  nous  avions  eu  l'usage  entier  de  nostre  raison 
dés  le  point  de  nostre  naissance,  &  que  nous  n'eussions  jamais 
esté  conduits  que  par  elle. 

Il  est  vray  que  nous  ne  voyons  point  qu'on  jette  par  terre 
toutes  les  maisons  d'une  ville,  pour  le  seul  dessein  de  les  refaire 
d'autre  façon,  &  d'en  rendre  les  rués  plus  belles  ;  mais  on  voit 
bien  que  plusieurs  font  abatre  les  leurs  pour  les  rebastir,  &  que 
mesme  quelquefois  ils  y  sont  contrains,  quand  elles  sont  en  dan- 
ger de  tomber  d'elles  mesmes,  &  que  les  fondemens  n'en  sont  pas 
bien  fermes.  A  l'exemple  de  quoy  je  me  persuaday,  qu'il  n'y  auroit 
véritablement  point  d'apparence  qu'un  particulier  fist  dessein  de 
reformer  un  Estât,  en  y  changeant  tout  dés  les  fondemens,  &  en 
le  renversant  pour  le  redresser  ;  ny  mesme  aussy  de  reformer  le 
cors  des  sciences,  ou  l'ordre  establi  dans  les  escholes  pour  les 
enseigner.  Mais  que,  pour  toutes  les  opinions  que  j'avois  receuës 

jusques  alors  en  ma  créance,  je  ne  pouvois  mieux  faire  que  d'en- 
treprendre, une  bonne  fois,  de  les  en  oster,  affin  d'y  en  remettre 
par  après,  ou  d'autres  meilleures,  ou  bien  les  mesmes,  lorsque  je 
les  aurois  ajustées  au  niveau  de  la  raison.  Et  je  creu  fermement 
que,  par  ce  moyen,  je  reussirois  à  conduire  ma  vie  beaucoup  mieux 
que  si  je  ne  bastissois  que  sur  de  vieux  fondemens,  &  que  je  ne 
m'appuiasse  que  sur  les  principes  que  je  m'estois  laissé  persuader 
en  ma  jeunesse,  sans  avoir  jamais  examiné  s'ils  estoient  vrais. 
Car,  bien  que  je  remarquasse  en  cecy  diverses  difficultez,  elles 
n'estoient  point  toutefois  sans  remède,  ny  comparables  à  celles 
qui  se  trouvent  en  la  reformation  des  moindres  choses  qui  touchent 
le  public.  Ces  grans  cors  sont  trop  malaysez  à  relever,  estant  aba- 
tus,  ou  mesme  à  retenir,  estant  esbranslez,  &  leurs  cheutes  ne 
peuvent  estre  que  très  rudes.  Puis,  pour  leurs  imperfections,  s'ils 
en  ont,  comme  la  seule  diversité  qui  est  entre  eux  suffit  pour  assu- 
rer que  plusieurs  en  ont,  l'usage  les  a  sans  doute  fort  adoucies  ;  & 
mesme  il  en  a  évité  ou  corrigé  insensiblement  quantité,  ausquelles 
on  ne  pourroit  si  bien  pourvoir  par  prudence.  Et  enfin,  elles  sont 
quasi  tousjours  plus  supportables  que  ne  seroit  leur  changement, 
en  mesme  façon  que  les  grans  chemins,  qui  tournoyent  entre  des 
montaignes,  devienent  peu  à  peu  si  unis  &  si  commodes,  à  force 
d'estre  fréquentez,  qu'il  est  beaucoup  meilleur  de  les  suivre,  que 
d'entreprendre  d'aller  plus  droit,  en  grimpant  au  dessus  des 
rochers,  &  descendant  jusques  au  bas  des  précipices. 

C'est  pourquoy  je  ne  sçaurois  aucunement  approuver  ces 
humeurs  brouillonnes  &  inquiètes,  qui,  n'estant  appelez,  ny  par 
leur  naissance,  ny  par  leur  fortune,  au  maniement  des  affaires 
publiques,  ne  laissent  pas  d'y  faire  tousjours,  en  Idée,  quelque  nou- 
velle reformation.  Et  si  je  pensois  qu'il  y  eust  la  moindre  chose 
en  cet  escrit,  par  laquelle  on  me  pûst  soupçonner  de  cete  folie,  je 
serois  très  marry  de  souffrir  qu'il  fust  publié.  Jamais  mon  des- 
sein ne  s'est  estendu  plus  avant  que  de  tascher  à  reformer  mes 
propres  pensées,  &  de  bastir  dans  un  fons  qui  est  tout  à  moy.  Que 
si,  mon  ouvrage  m'ayant  assez  pieu,  je  vous  en  fais  voir  icy  le 
modelle,  ce  n'est  pas,  pour  cela,  que  je  veuille  conseiller  à  per- 
sonne de  l'imiter.  Ceux  que  Dieu  a  mieux  partagez  de  ses  grâces, 
auront  peutestre  des  desseins  plus  relevez,  mais  je  crains  bien 

que  cetuy-cy  ne  soit  desja  que  trop  hardi  pour  plusieurs.  La  seule 
resolution  de  se  défaire  de  toutes  les  opinions  qu'on  a  receuës 
auparavant  en  sa  créance,  n'est  pas  un  exemple  que  chascun  doive 
suivre.  Et  le  monde  n'est  quasi  composé  que  de  deux  sortes  d'es- 
pns  ausquels  il  ne  convient  aucunement.  A  sçavoir,  de  ceux  qui, 
se  croyans  plus  habiles  qu'ils  ne  sont,  ne  se  peuvent  empescher 
de  précipiter  leurs  jugemens,  ny  avoir  assez  de  patience  pour  con- 
duire par  ordre  toutes  leurs  pensées  :  d'où  vient  que,  s'ils  avoient 
une  fois  pris  la  liberté  de  douter  des  principes  qu'ils  ont  receus, 
&  de  s'escarter  du  chemin  commun,  jamais  ils  ne  pourroient  tenir 
le  sentier  qu'il  faut  prendre  pour  aller  plus  droit,  &  demeureroient 
esgarez  toute  leur  vie.  Puis,  de  ceux  qui,  ayant  assez  de  raison, 
ou  de  modestie,  pour  juger  qu'ils  sont  moins  capables  de  distin- 
guer le  vray  d'avec  le  faux  que  quelques  autres  par  lesquels  ils 
peuvent  estre  instruits,  doivent  bien  plutost  se  contenter  de 
suivre  les  opinions  de  ces  autres,  qu'en  chercher  eux  mesmes  de 
meilleures. 

Et  pour  moy,  j'aurois  esté  sans  doute  du  nombre  de  ces  der- 
niers, si  je  n'avois  jamais  eu  qu'un  seul  maistre,  ou  que  je  n'eusse 
point  sceu  les  différences  qui  ont  esté  de  tout  tems  entre  les  opi- 
nions des  plus  doctes.  Mais  ayant  appris,  dés  le  Collège,  qu'on 
ne  sçauroit  rien  imaginer  de  si  estrange  &  si  peu  croyable,  qu'il 
n'ait  esté  dit  par  quelqu'un  des  Philosophes.  Et  depuis,  en  voyas- 
geant,  ayant  reconnu  que  tous  ceux  qui  ont  des  sentimens  fort 
contraires  aux  nostres,  ne  sont  pas,  pour  cela,  barbares  ny  sau- 
vages, mais  que  plusieurs  usent,  autant  ou  plus  que  nous,  de  rai- 
son; &  ayant  considéré  combien  un  mesme  homme,  avec  son 
mesme  esprit,  estant  norri  dés  son  enfance  entre  des  François  ou 
des  Allemans,  devient  différent  de  ce  qu'il  seroit,  s'il  avoit  tous- 
jours  vescu  entre  des  Chinois  ou  des  Canibales;  et  comment  jus- 
ques  aux  mod^s  de  nos  habits,  la  mesme  chose  qui  nous  a  plû 
il  y  a  dix  ans  &  qui  nous  plaira  peutestre  encore  avant  dix  ans,  nous 
semble  maintenant  extravagante  &  ridicule  :  en  sorte  que  c'est 
bien  plus  la  coustume  &  l'exemple  qui  nous  persuade,  qu'aucune 
connoissance  certaine,  &  que  néanmoins  la  pluralité  des  voix  n'est 
pas  une  preuve  qui  vaille  rien,  pour  les  veritez  un  peu  malaysées 
a  découvrir,  à  cause  qu'il  est  bien  plus  vraysemblable  qu'un  homme 

seul  les  ait  rencontrées  que  tout  un  peuple  :  Je  ne  pouvois  choisir 
personne  dont  les  opinions  me  semblassent  devoir  estre  préférées 
à  celles  des  autres,  &  je  me  trouvay  comme  contraint  d'entre- 
prendre moymesme  de  me  conduire. 

Mais,  comme  un  homme  qui  marche  seul  &  dans  les  ténèbres, 
je  me  résolu  d'aller  si  lentement,  &  d'user  de  tant  de  circonspection 
en  toutes  choses,  que,  si  je  n'avançois  que  fort  peu,  je  me  garderois 
bien,  au  moins,  de  tomber.  Mesme  je  ne  voulu  point  commencer  a 
rejetter  tout  à  fait  aucune  des  opinions,  qui  s'estoient  pû  glisser 
autrefois  en  ma  créance  sans  y  avoir  esté  introduites  par  la  raison, 
que  je  n'eusse  auparavant  employé  assez  de  tems  à  faire  le  projet 
de  l'ouvrage  que  j'entreprenois,  &  à  chercher  la  vraye  Méthode  pour 
parvenir  à  la  connoissance  de  toutes  les  choses  dont  mon  esprit 
seroit  capable. 

J'avois  un  peu  estudié,  estant  plus  jeune,  entre  les  parties  de 
la  Philosophie,  à  la  Logique,  &  entre  les  Mathématiques,  à  l'Ana- 
lyse des  Géomètres  &  à  l'Algèbre,  trois  ars  ou  sciences  qui  sem- 
bloient  devoir  contribuer  quelque  chose  à  mon  dessein.  Mais,  en 
les  examinant,  je  pris  garde  que,  pour  la  Logique,  ses  syllogismes 
&  la  pluspart  de  ses  autres  instructions  servent  plutost  à  expliquer 
à  autruy  les  choses  qu'on  sçait,  ou  mesme,  comme  l'art  de  Lulle,  à 
parler  sans  jugement  de  celles  qu'on  ignore,  qu'à  les  apprendre. 
Et  bien  que  elle  contiene,  en  effect,  beaucoup  de  préceptes  très 
vrais  &  très  bons,  il  y  en  a  toutefois  tant  d'autres,  meslez  parmi,  qui 
sont  ou  nuisibles  ou  superflus,  qu'il  est  presque  aussy  malaysé  de 
les  en  séparer,  que  de  tirer  une  Diane  ou  une  Minerve  hors  d'un 
bloc  de  marbre  qui  n'est  point  encore  ébauché.  Puis,  pour  l'Ana- 
lyse des  anciens  &  l'Algèbre  des  modernes,  outre  qu'elles  ne  s'es- 
tendent  qu'à  des  matières  fort  abstractes,  &  qui  ne  semblent  d'au- 
cun usage,  la  première  est  tousjours  si  astrainte  à  la  considération 
des  figures,  qu'elle  ne  peut  exercer  l'entendement  sans  fatiguer 
beaucoup  l'imagination,  &  on  s'est  tellement  assujeti,  en  la  der- 
nière, a  certaines  reigles  &  à  certains  chiffres,  qu'on  en  a  fait  un  art 
confus  &  obscur,  qui  embarrasse  l'esprit,  au  lieu  d'une  science  qui 
le  cultive.  Ce  qui  fut  cause  que  je  pensay  qu'il  falloit  chercher 
quelque  autre  Méthode,  qui,  comprenant  les  avantages  de  ces  trois, 
fust  exempte  de  leurs  defaux.  Et  comme  la  multitude  des  loix  four- 

nist  souvent  des  excuses  aux  vices,  en  sorte  qu'un  Estât  est  bien 
mieux  reiglé,  lorsque,  n'en  ayant  que  fort  peu,  elles  y  sont  fort 
estroitement  observées  :  ainsi,  au  lieu  de  ce  grand  nombre  de  pré- 
ceptes dont  la  Logique  est  composée,  je  creu  que  j'aurois  assez  des 
quatre  suivans,  pourvu  que  je  prisse  une  ferme  &  constante  resolu- 
tion de  ne  manquer  pas  une  seule  fois  à  les  observer. 

Le  premier  estoit  de  ne  recevoir  jamais  aucune  chose  pour 
vraye,  que  je  ne  la  connusse  évidemment  estre  telle  :  c'est  à  dire, 
d'éviter  soigneusement  la  Précipitation,  &  la  Prévention;  &  de  ne 
comprendre  rien  de  plus  en  mes  jugemens,  que  ce  qui  se  presen- 
teroit  si  clairement  &  si  distinctement  à  mon  esprit,  que  je  n'eusse 
aucune  occasion  de  le  mettre  en  doute. 

Le  second,  de  diviser  chascune  des  difficultez  que  j'exami- 
nois  en  autant  de  parcelles  qu'il  se  pourroit,  &  qu'il  seroit  requis 
pour  les  mieux  résoudre. 

Le  troisiesme,  de  conduire  par  ordre  mes  pensées,  en  com- 
menceant  par  les  objets  les  plus  simples  &  les  plus  aysez  a  con- 
noistre,  pour  monter  peu  à  peu,  comme  par  degrez,  jusques  à  la 
connoissance  des  plus  composez.  Et  supposant  mesme  de  Tordre 
entre  ceux  qui  ne  se  précèdent  point  naturellement  les  uns  les 
autres. 

Et  le  dernier,  de  faire  partout  des  denombremens  si  entiers,  & 
des  reveuës  si  générales,  que  je  fusse  assuré  de  ne  rien  omettre. 

Ces  longues  chaisnes  de  raisons,  toutes  simples  &  facile's, 
dont  les  Géomètres  ont  coustume  de  se  servir,  pour  parvenir  à 
leurs  plus  difficiles  démonstrations,  m'avoient  donné  occasion  de 
m'imaginer  que  toutes  les  choses  qui  peuvent  tomber  sous  la  con- 
noissance des  hommes  s'entresuivent  en  mesme  façon,  &  que, 
pourvu  seulement  qu'on  s'abstiene  d'en  recevoir  aucune  pour  vraye 
qui  ne  le  soit,  &  qu'on  garde  tousjours  l'ordre  qu'il  faut  pour  les 
déduire  les  unes  des  autres,  il  n'y  en  peut  avoir  de  si  esloignées 
ausquelles  enfin  on  ne  parviene,  ny  de  si  cachées  qu'on  ne  découvre. 
Et  je  ne  fus  pas  beaucoup  en  peine  de  chercher  par  lesquelles  il 
estoit  besoin  de  commencer  :  car  je  sçavois  desja  que  c'estoit  par 
les  plus  simples  &  les  plus  aysées  à  connoistre;  &  considérant 
qu'entre  tous  ceux  qui  ont  cy  devant  recherché  la  vérité  dans  les 
sciences,  il  n'y  a  eu  que  les  seuls  Mathématiciens  qui  ont  pû  trouver 

quelques  démonstrations,  c'est  à  dire  quelques  raisons  certaines  & 
évidentes,  je  ne  doutois  point  que  ce  ne  fust  par  les  mesmes  qu'ils 
ont  examinées;  bien  que  je  n'en  espérasse  aucune  autre  utilité, 
sinon  qu'elles  accoustumeroient  mon  esprit  à  se  repaistre  de  veri- 
tez,  &  ne  se  contenter  point  de  fausses  raisons.  Mais  je  n'eu  pas 
dessein,  pour  cela,  de  tascher  d'apprendre  toutes  ces  sciences  parti- 
culières qu'on  nomme  communément  Mathématiques  ;  &  voyant 
qu'encore  que  leurs  objets  soient  diffère  ris,  elles  ne  laissent  pas  de 
s'accorder  toutes,  en  ce  qu'elles  n'y  considèrent  autre  chose  que 
les  divers  rapports  ou  proportions  qui  s'y  trouvent,  je  pensay  qu'il 
valoit  mieux  que  j'examinasse  seulement  ces  proportions  en  gêne- 
rai, &  sans  les  supposer  que  dans  les  sujets  qui  serviroient  à 
m'en  rendre  la  connoissance  plus  aysée;  mesme  aussy  sans  les  y 
astreindre  aucunement,  affin  de  les  pouvoir  d'autant  mieux  appli- 
quer après  à  tous  les  autres  ausquels  elles  conviendroient.  Puis, 
ayant  pris  garde  que,  pour  les  connoistre,  j'aurois  quelquefois 
besoin  de  les  considérer  chascune  en  particulier,  &  quelquefois 
seulement  de  les  retenir,  ou  de  les  comprendre  plusieurs  ensemble  : 
je  pensay  que,  pour  les  considérer  mieux  en  particulier,  je  les 
devois  supposer  en  des  lignes,  à  cause  que  je  ne  trouvois  rien  de 
plus  simple,  ny  que  je  pûsse  plus  distinctement  représenter  à  mon 
imagination  &  à  mes  sens  ;  mais  que,  pour  les  retenir,  ou  les  com- 
prendre plusieurs  ensemble,  il  falloit  que  je  les  expliquasse  par 
quelques  chiffres,  les  plus  courts  qu'il  seroit  possible;  &  que,  par 
ce  moyen,  j'emprunterois  tout  le  meilleur  de  l'Analyse  Géomé- 
trique &  de  l'Algèbre,  &  corrigerois  tous  les  defaus  de  l'une  par 
l'autre. 

Comme,  en  effect,  j'ose  dire  que  l'exacte  observation  de  ce  peu 
de  préceptes  que  j'avois  choisis  me  donna  telle  facilité  à  demesler 
toutes  les  questions  ausquelles  ces  deux  sciences  s'estendent,  qu'en 
deux  ou  trois  mois  que  j'employay  à  les  examiner,  ayant  commencé 
par  les  plus  simples  &  plus  générales,  &  chasque  vérité  que  je  trou- 
vois estant  une  reigle  qui  me  servoit  après  à  en  trouver  d'autres, 
non  seulement  je  vins  à  bout  de  plusieurs  que  j'avois  jugées  autre- 
fois très  difficiles,  mais  il  me  sembla  aussy,  vers  la  fin,  que  je  pou- 
vois  déterminer,  en  celles  mesme  que  j'ignorois,  par  quels  moyens, 
&  jusques  où,  il  estoit  possible  de  les  résoudre.  En  quoy  je  ne  vous 

paroistray  peutestre  pas  estre  fort  vain,  si  vous  considérez  que,  n'y 
ayant  qu  une  vérité  de  chasque  chose,  quiconque  la  trouve  en  sçait 
autant  qu'on  en  peut  sçavoir.  Et  que,  par  exemple,  un  enfant  in- 
struit en  l'Arithmétique,  ayant  fait  une  addition  suivant  ses  reigles, 
se  peut  assurer  d'avoir  trouvé,  touchant  la  somme  qu'il  examinoit, 
tout  ce  que  l'esprit  humain  sçauroit  trouver.  Car  enfin  la  Méthode 
qui  enseigne  à  suivre  le  vray  ordre,  &  à  dénombrer  exactement 
toutes  les  circonstances  de  ce  qu'on  cherche,  contient  tout  ce  qui 
donne  de  la  certitude  aux  reigles  d'Arithmétique. 

Mais  ce  qui  me  contentoit  le  plus  de  cete  Méthode,  estoitque, 
par  elle,  j'estois  assuré  d'user  en  tout  de  ma  raison,  sinon  parfai-  " 
tement,  au  moins  le  mieux  qui  fust  en  mon  pouvoir;  outre  que  je 
sentois,  en  la  prattiquant,  que  mon  esprit  s'accoutumoit  peu  à  peu 
à  concevoir  plus  netement  &  plus  distinctement  ses  objets,  &  que, 
ne  l'ayant  point  assujettie  à  aucune  matière  particulière,  je  me 
promettois  de  l'appliquer  aussy  utilement  aux  difficultez  des  autres 
sciences,  que  j'avois  fait  à  celles  de  l'Algèbre.  Non  que,  pour  cela, 
j'osasse  entreprendre  d'abord  d'examiner  toutes  celles  qui  se  pre- 
senteroient,  car  cela  mesme  eust  esté  contraire  à  l'ordre  qu'elle 
prescrit.  Mais,  ayant  pris  garde  que  leurs  principes  dévoient  tous 
estre  empruntez  de  la  Philosophie,  en  laquelle  je  n'en  trouvois 
point  encore  de  certains,  je  pensay  qu'il  faloit,  avant  tout,  que  je 
taschasse  d'y  en  establir;  &  que,  cela  estant  la  ehose  du  monde 
la  plus  importante,  &  où  la  Précipitation  &  la  Prévention  estoient 
le  plus  à  craindre,  je  ne  devois  point  entreprendre  d'en  venir  à 
bout,  que  je  n'eusse  attaint  un  aage  bien  plus  meur  que  celuy  de 
vingt  trois  ans,  que  j'avois  alors;  &  que  je  n'eusse,  auparavant, 
employé  beaucoup  de  tems  à  m'y  préparer,  tant  en  déracinant  de 
mon  esprit  toutes  les  mauvaises  opinions  que  j'y  avois  receuës 
avant  ce  tems  là,  qu'en  faisant  amas  de  plusieurs  expériences,  pour 
estre  après  la  matière  de  mes  raisonnemens,  &  en  m'exerceant  tous- 
jours  en  la  Méthode  que  je  m'estois  prescrite,  affin  de  m'y  affermir 
de  plus  en  plus. 

Et  enfin,  comme  ce  n'est  pas  assez,  avant  de  commencer  à  troisième 
rebastir  le  logis  où  on  demeure,  que  de  l'abattre,  &  de  faire  provi-  partie 
sion  de  matériaux  &  d'Architectes,  ou  s'exercer  soymesme  à  l'Ar- 


20 


DISCOVRS  DE  LA  METHODE 


chitecture,  &,  outre  cela,  d'en  avoir  soigneusement  tracé  le  dessein; 
mais  qu'il  faut  aussy  s  estre  pourvû  de  quelque  autre,  où  on  puisse 
estre  logé  commodément  pendant  le  tems  qu'on  y  travaillera.  Ainsi, 
affin  que  je  ne  demeurasse  point  irrésolu  en  mes  actions,  pendant 
que  la  raison  m'obligeroit  de  l'estre  en  mes  jugemens,  &  que  je  ne 
laissasse  pas  de  vivre  dés  lors  le  plus  heureusement  que  je  pourrois, 
je  me  formay  une  morale  par  provision,  qui  ne  consistoit  qu'en 
trois  ou  quatre  maximes,  dont  je  veux  bien  vous  faire  part. 

La  première  estoit  d'obéir  aux  lois  &  aux  coustumes  de  mon 
pais,  retenant  constamment  la  religion  en  laquelle  Dieu  m'a  fait 
la  grâce  d'estre  instruit  dés  mon  enfance,  &  me  gouvernant,  en 
toute  autre  chose,  suivant  les  opinions  les  plus  modérées,  &  les 
plus  esloignées  de  l'excès,  qui  fussent  communément  receuës  en 
pratique  par  les  mieux  sensez  de  ceux  avec  lesquels  j'aurois  à  vivre. 
Car  commenceant  dés  lors  à  ne  conter  pour  rien  les  mienes  propres, 
à  cause  que  je  les  voulois  remettre  toutes  à  l'examen,  j'estois  assuré 
de  ne  pouvoir  mieux  que  de  suivre  celles  des  mieux  sensez.  Et 
encore  qu'il  y  en  ait  peutestre  d'aussy  bien  sensez  parmi  les  Perses 
ou  les  Chinois  que  parmi  nous,  il  me  sembloit  que  le  plus  utile 
estoit  de  me  régler  selon  ceux  avec  lesquels  j'aurois  à  vivre  ;  &  que, 
pour  sçavoir  quelles  estoient  véritablement  leurs  opinions,  je 
devois  plutost  prendre  garde  à  ce  qu'ils  prattiquoient  qu'à  ce  qu'ils 
disoient;  non  seulement  à  cause  qu'en  la  corruption  de  nos  mœurs 
il  y  a  peu  de  gens  qui  veuillent  dire  tout  ce  qu'ils  croyent,  mais 
aussy  à  cause  que  plusieurs  l'ignorent  eux  mesmes  ;  car  l'action  de 
la  pensée  par  laquelle  on  croit  une  chose,  estant  différente  de  celle 
par  laquelle  on  connoist  qu'on  la  croit,  elles  sont  souvent  l'une  sans 
l'autre.  Et  entre  plusieurs  opinions  esgalement  reçeuës,  je  ne  choi- 
sissois  que  les  plus  modérées  ;  tant  à  cause  que  ce  sont  tousjours 
les  plus  commodes  pour  la  prattique,  &  vraysemblablement  les 
meilleures,  tous  excès  ayant  coustume  d'estre  mauvais;  comme 
aussy  affin  de  me  détourner  moins  du  vray  chemin,  en  cas  que  je 
faillisse,  que  si,  ayant  choisi  l'un  des  extrêmes,  c'eust  esté  l'autre 
qu'il  eust  fallu  suivre.  Et,  particulièrement,  je  mettois  entre  les 
excès  toutes  les  promesses  par  lesquelles  on  retranche  quelque 
chose  de  sa  liberté.  Non  que  je  desaprouvasse  les  lois  qui,  pour 
remédier  à  l'inconstance  des  esprits  foibles,  permettent,  lorsqu'on 

a  quelque  bon  dessein,  ou  mesme,  pour  la  seureté  du  commerce, 
quelque  dessein  qui  n'est  qu'indiffèrent,  qu'on  face  des  vœux  ou  des 
contrats  qui  obligent  à  y  persévérer.  Mais  à  cause  que  je  ne  voyois 
au  monde  aucune  chose  qui  demeurast  tousjours  en  mesme  estât, 
&  que,  pour  mon  particulier,  je  me  promettois  de  perfectionner  de 
plus  en  plus  mes  jugemens,  &  non  point  de  les  rendre  pires,  j'eusse 
pensé  commettre  une  grande  faute  contre  le  bon  sens,  si,  pource 
que  j'approuvois  alors  quelque  chose,  je  me  fusse  obligé  de  la 
prendre  pour  bonne  encore  après,  lorsqu'elle  auroit  peutestre  cessé 
de  l'estre,  ou  que  j'aurois  cessé  de  l'estimer  telle. 

Ma  seconde  maxime  estoit  d'estre  le  plus  ferme  &  le  plus  résolu 
en  mes  actions  que  je  pourrois,  &  de  ne  suivre  pas  moins  cons- 
tamment les  opinions  les  plus  douteuses,  lorsque  je  m'y  serois  une 
fois  déterminé,  que  si  elles  eussent  esté  très  assurées.  Imitant  en 
cecy  les  voyasgeurs  qui,  se  trouvant  esgarez  en  quelque  forest,  ne 
doivent  pas  errer  en  tournoyant,  tantost  d'un  costé,  tantost  d'un 
autre,  ny  encore  moins  s'arester  en  une  place,  mais  marcher  tous- 
jours  le  plus  droit  qu'ils  peuvent  vers  un  mesme  costé,  &  ne  le  chan- 
ger point  pour  de  foibles  raisons,  encore  que  ce  n'ait  peutestre  esté 
au  commencement  que  le  hasard  seul  qui  les  ait  déterminez  à  le 
choisir  :  car,  par  ce  moyen,  s'ils  ne  vont  justement  où  ils  désirent, 
ils  arriveront  au  moins  à  la  fin  quelque  part,  où  vraysemblablement 
ils  seront  mieux  que  dans  le  milieu  d'une  forest.  Et  ainsi,  les  actions 
de  la  vie  ne  souffrant  souvent  aucun  delay,  c'est  une  vérité  très  cer- 
taine que,  lorsqu'il  n'est  pas  en  nostre  pouvoir  de  discerner  les  plus 
vrayes  opinions,  nous  devons  suivre  les  plus  probables.  Et  mesme 
qu'encore  que  nous  ne  remarquions  point  d'avantage  de  probabilité 
aux  unes  qu  aux  autres,  nous  devons  néanmoins  nous  déterminer  à 
quelques  unes,  &  les  considérer  après  non  plus  comme  douteuses, 
en  tant  qu'elles  se  rapportent  à  la  prattique,  mais  comme  très 
vrayes  &  très  certaines,  à  cause  que  la  raison  qui  nous  y  a  fait  déter- 
miner se  trouve  telle.  Et  cecy  fut  capable  dés  lors  de  me  délivrer  de 
tous  les  repentirs  &  les  remors,  qui  ont  coustume  d'agiter  les  con- 
sciences de  ces  espris  foibles  &  chancelans,  qui  se  laissent  aller 
inconstanment  à  prattiquer,  comme  bonnes,  les  choses  qu'ils  jugent 
après  estre  mauvaises. 

Ma  troisiesme  maxime  estoit  de  tascher  tousjours  plutost  à 

me  vaincre  que  la  fortune,  &  à  changer  mes  désirs  que  l'ordre  du 
monde.  Et  généralement  de  m'accoustumer  à  croire  qu'il  n'y  a  rien 
qui  soit  entièrement  en  nostre  pouvoir,  que  nos  pensées,  en  sorte 
qu'après  que  nous  avons  fait  nostre  mieux,  touchant  les  choses  qui 
nous  sont  extérieures,  tout  ce  qui  manque  de  nous  réussir  est,  au 
regard  de  nous,  absolument  impossible.  Et  cecy  seul  me  sembloit 
estre  suffisant  pour  m'empescher  de  rien  désirer  à  l'avenir  que  je 
n'acquisse,  &  ainsi  pour  me  rendre  content.  Car  nostre  volonté  ne 
se  portant  naturellement  à  désirer  que  les  choses  que  nostre  enten- 
dement luy  représente  en  quelque  façon  comme  possibles,  il  est 
certain  que,  si  nous  considérons  tous  les  biens  qui  sont  hors  de 
nous  comme  esgalement  esloignez  de  nostre  pouvoir,  nous  n'au- 
rons pas  plus  de  regret  de  manquer  de  ceux  qui  semblent  estre  deus 
a  nostre  naissance,  lorsque  nous  en  serons  privez  sans  nostre  faute, 
que  nous  avons  de  ne  posséder  pas  les  royaumes  de  la  Chine  ou  de 
Mexique;  &  que  faisant,  comme  on  dit,  de  nécessité  vertu,  nous  ne 
désirerons  pas  d'avantage  d'estre  sains,  estant  malades,  ou  d'estre 
libres,  estant  en  prison,  que  nous  faisons  maintenant  d'avoir  des 
cors  d'une  matière  aussy  peu  corruptible  que  les  diamans,  ou  des 
ailes  pour  voler  comme  les  oiseaux.  Mais  j'avoue  qu'il  est  besoin 
d'un  long  exercice,  &  d'une  méditation  souvent  réitérée,  pour 
s'accoustumer  à  regarder  de  ce  biais  toutes  les  choses.  Et  je  croy 
que  c'est  principalement  en  cecy  que  consistoit  le  secret  de  ces 
Philosophes,  qui  ont  pû  autrefois  se  soustraire  de  l'empire  de  la 
Fortune,  &  malgré  les  douleurs  &  la  pauvreté,  disputer  de  la  féli- 
cité avec  leurs  Dieux.  Car  s'occupant  sans  cesse  à  considérer  les 
bornes  qui  leur  estoient  prescrites  par  la  Nature,  ils  se  persua- 
doient  si  parfaitement  que  rien  n'estoit  en  leur  pouvoir  que  leurs 
pensées,  que  cela  seul  estoit  suffisant  pour  les  empescher  d'avoir 
aucune  affection  pour  d'autres  choses  ;  &  ils  disposoient  d'elles  si 
absolument,  qu'ils  avoient  en  cela  quelque  raison  de  s'estimer  plus 
riches,  &  plus  puissans,  &  plus  libres,  &  plus  heureux  qu'aucun  des 
autres  hommes,  qui  n'ayant  point  cete  Philosophie,  tant  favorisez 
de  la  Nature  &  de  la  Fortune  qu'ils  ouissent  estre,  ne  disposent 
jamais  ainsi  de  tout  ce  qu'ils  veulent. 

Enfin,  pour  conclusion  de  cete  Morale,  je  m'avisay  de  faire  une 
reveuë  sur  les  diverses  occupations  qu'ont  les  hommes  en  cete  vie, 

pour  tascher  à  faife  chois  de  la  meilleure  ;  &  sans  que  je  vueille  rien 
dire  de  celles  des  autres,  je  pensay  que  je  ne  pouvois  mieux  que  de 
continuer  en  celle  la  mesme  où  je  me  trouvois,  c'est  à  dire,  que. 
d'employer  toute  ma  vie  à  cultiver  ma  raison,  &  m'avancer,  autant 
que  je  pourrois,  en  la  connoissance  de  la  vérité,  suivant  la  Méthode 
que  je  m'estois  prescrite.  J'avois  esprouvé  de  si  extrêmes  conten- 
temens,  depuis  que  j'avois  commencé  à  me  servir  de  cete  Méthode, 
que  je  ne  croyois  pas  qu'on  en  pust  reçevoir  de  plus  doux,  ny  de 
plus  innocens,  en  cete  vie.  Et  descouvrant  tous  les  jours  par  son 
moyen  quelques  veritez,  qui  me  sembloient  assez  importantes,  & 
communément  ignorées  des  autres  hommes,  la  satisfaction  que  j'en 
avois  remplissoit  tellement  mon  esprit  que  tout  le  reste  ne  me  tou- 
choit  point.  Outre  que  les  trois  maximes  précédentes  n'estoient 
fondées  que  sur  le  dessein  que  j'avois  de  continuer  à  m'instruire  : 
car  Dieu  nous  ayant  donné  à  chascun  quelque  lumière  pour  discer- 
ner le  vray  d'avec  le  faux,  je  n'eusse  pas  creu  me  devoir  contenter 
des  opinions  d'autruy  un  seul  moment,  si  je  ne  me  fusse  proposé 
^  d'employer  mon  propre  jugement  à  les  examiner,  lorsqu'il  seroit 
tems.  Et  je  n'eusse  sceu  m'exemter  de  scrupule  en  les  suivant,  si 
je  n'eusse  espéré  de  ne  perdre  pour  cela  aucune  occasion  d'en 
trouver  de  meilleures,  en  cas  qu'il  y  en  eust.  Et  enfin  je  n'eusse  sceu 
borner  mes  désirs,  ny  estre  content,  si  je  n'eusse  suivi  un  chemin 
par  lequel,  pensant  estre  assuré  de  l'acquisition  de  toutes  les  con- 
noissances  dont  je  serois  capable,  je  le  pensois  estre,  par  mesme 
moyen,  de  celle  de  tous  les  vrais  biens  qui  seroient  jamais  en  mon 
pouvoir  ;  d'autant  que,  nostre  volonté  ne  se  portant  à  suivre  ny  à 
fuir  aucune  chose,  que  selon  que  nostre  entendement  luy  repré- 
sente bonne  ou  mauvaise,  il  suffit  de  bien  juger  pour  bien  faire,  & 
de  juger  le  mieux  qu'on  puisse,  pour  faire  aussy  tout  son  mieux, 
c'est  a  dire,  pour  acquérir  toutes  les  vertus,  &  ensemble  tous  les 
autres  biens,  qu'on  puisse  acquérir;  &  lorsqu'on  est  certain  que  cela 
est,  on  ne  sçauroit  manquer  d'estre  content. 

Après  m'estre  ainsi  assuré  de  ces  maximes,  &  les  avoir  mises  à 
part,  avec  les  veritez  de  la  foy,  qui  ont  tousjours  esté  les  premières 
en  ma  créance,  je  jugay  que,  pour  tout  le  reste  de  mes  opinions,  je 
pouvois  librement  entreprendre  de  m'en  défaire.  Et  d'autant  que 
j  esperois  en  pouvoir  mieux  venir  a  bout  en  conversant  avec  les 

hommes,  qu'en  demeurant  plus  long  tems  renfermé  dans  le  poisle 
où  j'avois  eu  toutes  ces  pensées,  l'hyver  n'estoit  pas  encore  bien 
achevé  que  je  me  remis  a  voyasger.  Et  en  toutes  les  neuf  années 
suivantes,  je  ne  fi  autre  chose  que  rouler  çà  &  là  dans  le  monde, 
taschant  d'y  estre  spectateur  plutost  qu'acteur  en  toutes  les  Comé- 
dies qui  s'y  jouent.  Et  faisant  particulièrement  reflexion,  en  chasque 
matière,  sur  ce  qui  la  pouvoit  rendre  suspecte,  &  nous  donner  occa- 
sion de  nous  mesprendre,  je  déracinois  cependant  de  mon  esprit 
toutes  les  erreurs  qui  s'y  estoient  pû  glisser  auparavant.  Non  que 
j'imitasse  pour  cela  les  Sceptiques,  qui  ne  doutent  que  pour  douter, 
&  affectent  d'estre  tousjours  irrésolus  :  car,  au  contraire,  tout  mon 
dessein  ne  tendoit  qu'à  m'assurer,  &  à  rejetter  la  terre  mouvante  & 
le  sable,  pour  trouver  le  roc  ou  l'argile.  Ce  qui  me  reussissoit,  ce 
me  semble,  assez  bien,  d'autant  que,  taschant  à  descouvrir  la  faus- 
seté ou  l'incertitude  des  propositions  que  j'examinois,  non  par  de 
foibles  conjectures,  mais  par  des  raisonnemens  clairs  &  assurez,  je 
n'en  rencontrois  point  de  si  douteuses,  que  je  n'en  tirasse  tousjours 
quelque  conclusion  assez  certaine,  quand  ce  n'eust  esté  que  cela 
mesme  qu'elle  ne  contenoit  rien  de  certain.  Et  comme  en  abatant  un 
vieux  logis,  on  en  reserve  ordinairement  les  démolitions,  pour  ser- 
vir à  en  bastir  un  nouveau  :  ainsi,  en  détruisant  toutes  celles  de  mes 
opinions  que  je  jugeois  estre  mal  fondées,  je  faisois  diverses  obser- 
vations, &  acquerois  plusieurs  expériences,  qui  m'ont  servi  depuis 
à  en  establir  de  plus  certaines.  Et  de  plus,  je  continuois  à  m'exercer 
en  la  Méthode  que  je  m'estois  prescrite;  car,  outre  que  j'avois  soin 
de  conduire  généralement  toutes  mes  pensées  selon  ses  reigles,  je 
me  reservois  de  tems  en  tems  quelques  heures  que  j'employois  par- 
ticulièrement a  la  prattiquer  en  des  difficultez  de  Mathématique,  ou 
mesme  aussy  en  quelques  autres  que  je  pouvois  rendre  quasi  sem- 
blables à  celles  des  Mathématiques,  en  les  détachant  de  tous  les 
principes  des  autres  sciences,  que  je  ne  trouvois  pas  assez  fermes, 
comme  vous  verrés  que  j'ay  fait  en  plusieurs  qui  sont  expliquées  en 
ce  volume.  Et  ainsi,  sans  vivre  d'autre  façon,  en  apparence,  que 
ceux  qui,  n'ayant  aucun  employ  qu'à  passer  une  vie  douce  & 
innocente,  s'estudient  à  séparer  les  plaisirs  des  vices,  &  qui,  pour 
jouir  de  leur  loysir  sans  s'ennuyer,  usent  de  tous  les  divertisse- 
mens  qui  sont  honnestes,  je  ne  laissois  pas  de  poursuivre  en  mon 

dessein,  &  de  profiter  en  la  connoissance  de  la  vérité,  peutestre  plus 
que  si  je  n'eusse  fait  que  lire  des  livres,  ou  fréquenter  des  gens  de 
lettres. 

Toutefois  ces  neuf  ans  s'escoulerent  avant  que  j'eusse  encore 
pris  aucun  parti,  touchant  les  difficultés  qui  ont  coustume  d'estre 
disputées  entre  les  doctes,  ny  commencé  à  chercher  les  fondemens 
d'aucune  Philosophie  plus  certaine  que  la  vulgaire.  Et  l'exemple  de 
plusieurs  excelens  espris,  qui,  en  ayant  eu  cy  devant  le  dessein,  me 
sembloient  n'y  avoir  pas  réussi,  m'y  faisoit  imaginer  tant  de  diffi- 
culté, que  je  n'eusse  peutestre  pas  encore  sitost  osé  l'entreprendre, 
si  je  n'eusse  vu  que  quelques  uns  faisoient  desja  courre  le  bruit  que 
j'en  estois  venu  à  bout.  Je  ne  sçaurois  pas  dire  sur  quoy  ils  fon- 
doient  cete  opinion;  &  si  j'y  ay  contribué  quelque  chose  par  mes 
discours,  ce  doit  avoir  esté  en  confessant  plus  ingenuëment  ce  que 
j'ignorois,  que  n'ont  coustume  de  faire  ceux  qui  ont  un  peu  estudié, 
&  peutestre  aussy  en  faisant  voir  les  raisons  que  j'avois  de  douter  de 
beaucoup  de  choses  que  les  autres  estiment  certaines,  plutost  qu'en 
me  vantant  d'aucune  doctrine.  Mais  ayant  le  cœur  assez  bon  pour 
ne  vouloir  point  qu'on  me  prist  pour  autre  que  je  n'estois,  je  pensay 
qu'il  faloit  que  je  taschasse,  par  tous  moyens,  à  me  rendre  digne  de 
la  réputation  qu'on  me  donnoit.  Et  il  y  a  justement  huit  ans  que  ce 
désir  me  fit  résoudre  à  m'esloigner  de  tous  les  lieux  ou  je  pouvois 
avoir  des  connoissances,  &  à  me  retirer  icy,  en  un  pais  où  la  longue 
durée  de  la  guerre  a  fait  establir  de  tels  ordres,  que  les  armées 
qu'on  y  entretient  ne  semblent  servir  qu'à  faire  qu'on  y  jouisse  des 
fruits  de  la  paix  avec  d'autant  plus  de  seureté,  &  où  parmi  la  foule 
d'un  grand  peuple  fort  actif,  &plus  soigneux  de  ses  propres  affaires 
que  curieux  de  celles  d'autruy,  sans  manquer  d'aucune  des  commo- 
ditez  qui  sont  dans  les  villes  les  plus  fréquentées,  j'ay  pû  vivre  aussy 
solitaire  et  retiré  que  dans  les  desers  les  plus  escartez. 

Je  ne  sçay  si  je  doy  vous  entretenir  des  premières  méditations  quatrième 
que  j'y  ay  faites,  car  elles  sont  si  Métaphysiques  &  si  peu  com-  partie 
munes,  qu'elles  ne  seront  peutestre  pas  au  goust  de  tout  le  monde. 
Et  toutefois,  affin  quon  puisse  juger  si  les  fondemens  que  j'ay  pris 
sont  assez  fermes,  je  me  trouve  en  quelque  façon  contraint  d'en 
parler.  J'avois  dés  long  tems  remarqué  que,  pour  les  meurs,  il  est 

besoin  quelquefois  de  suivre  des  opinions  qu'on  sçait  estre  fort 
incertaines,  tout  de  raesme  que  si  elles  estoient  indubitables,  ainsi 
qu'il  a  esté  dit  cy-dessus;  mais,  pourcequ'alors  je  desirois  vacquer 
seulement  à  la  recherche  de  la  vérité,  je  pensay  qu'il  faloit  que  je 
fisse  tout  le  contraire,  &  que  je  rejettasse  comme  absolument  faux 
tout  ce  en  quoy  je  pourrois  imaginer  le  moindre  doute,  affln  de  voir 
s'il  ne  resteroit  point,  après  cela,  quelque  chose  en  ma  créance  qui 
fust  entièrement  indubitable.  Ainsi,  à  cause  que  nos  sens  nous 
trompent  quelquefois,  je  voulû  supposer  qu'il  n'y  avoit  aucune 
chose  qui  fust  telle  qu'ils  nous  la  font  imaginer.  Et  pourcequ'il  y  a 
des  hommes  qui  se  méprenent  en  raisonnant,  mesme  touchant  les 
plus  simples  matières  de  Géométrie,  &  y  font  des  Paralogismes, 
jugeant  que  j'estois  sujet  à  faillir,  autant  qu'aucun  autre,  je  rejettay 
comme  fausses  toutes  les  raisons  que  j'avois  prises  auparavant 
pour  Démonstrations.  Et  enfin,  considérant  que  toutes  les  mesmes 
pensées  que  nous  avons  estant  esveillez  nous  peuvent  aussy  venir 
quand  nous  dormons,  sans  qu'il  y  en  ait  aucune,  pour  lors,  qui  soit 
vraye,  je  me  résolu  de  feindre  que  toutes  les  choses  qui  m'estoient 
jamais  entrées  en  l'esprit  n'estoient  non  plus  vrayes  qu?  les  illu- 
sions de  mes  songes.  Mais,  aussytost  après,  je  pris  garde  que,  pen- 
dant que  je  voulois  ainsi  penser  que  tout  estoit  faux,  il  falloit  néces- 
sairement que  moy,  qui  le  pensois,  fusse  quelque  chose.  Et  remar- 
quant que  cete  vérité  :  je  pense,  donc  je  suis,  estoit  si  ferme  &  si 
assurée,  que  toutes  les  plus  extravagantes  suppositions  des  Scep- 
tiques n'estoient  pas  capables  de  l'esbransler,  je  jugay  que  je  pou- 
vois  la  recevoir  sans  scrupule  pour  le  premier  principe  de  la  Phi- 
losophie que  je  cherchois. 

Puis,  examinant  avec  attention  ce  que  j'estois,  &  voyant  que  je 
pouvois  feindre  que  je  n'avois  aucun  cors,  &  qu'il  n'y  avoit  aucun 
monde  ny  aucun  lieu  où  je  fusse  ;  mais  que  je  ne  pouvois  pas 
feindre,  pour  cela,  que  je  n'estois  point;  &  qu'au  contraire,  de  cela 
mesme  que  je  pensois  à  douter  de  la  vérité  des  autres  choses,  il 
suivoit  très  evidenment  &  très  certainement  que  j'estois  :  au  lieu 
que,  si  j'eusse  seulement  cessé  de  penser,  encore  que  tout  le  reste 
de  ce  que  j'avois  jamais  imaginé  eust  esté  vray,  je  n'avois  aucune 
raison  de  croire  que  j'eusse  esté.  Je  connu  de  la  que  j'estois  une 
substance  dont  toute  l'essence  ou  la  nature  n'est  que  de  penser,  & 

qui,  pour  estre,  n'a  besoin  d'aucun  lieu,  ny  ne  dépend  d'aucune 
chose  matérielle.  En  sorte  que  ce  Moy,  c'est  à  dire,  l'Ame  par  la- 
quelle je  suis  ce  que  je  suis,  est  entièrement  distincte  du  cors,  & 
mesme  qu'elle  est  plus  aisée  à  connoistre  que  luy,  &  qu'encore  qu'il 
ne  fust  point,  elle  ne  lairroit  pas  d'estre  tout  ce  qu'elle  est. 

Après  cela,  je  consideray  en  gênerai  ce  qui  est  requis  à  une 
proposition  pour  estre  vraye  &  certaine;  car,  puisque  je  venois  d'en 
trouver  une  que  je  sçavois  estre  telle,  je  pensay  que  je  devois  aussy 
sçavoir  en  quoy  consiste  cete  certitude.  Et  ayant  remarqué  qu'il  n'y 
a  rien  du  tout  en  cecy  :  je  pense,  donc  je  suis,  qui  m'assure  que  je  dis 
la  vérité,  sinon  que  je  voy  très  clairement  que  pour  penser  il  faut 
estre  :  Je  jugay  que  je  pouvois  prendre  pour  reigle  générale  que  les 
choses  que  nous  concevons  fort  clairement  &  fort  distinctement 
sont  toutes  vrayes,  mais  qu'il  y  a  seulement  quelque  difficulté  à 
bien  remarquer  quelles  sont  celles  que  nous  concevons  distinc- 
tement. 

En  suite  de  quoy,  faisant  reflexion  sur  ce  que  je  doutois,  &  que, 
par  conséquent,  mon  estre  n'estoit  pas  tout  parfait,  car  je  voyois 
clairement  que  c'estoit  une  plus  grande  perfection  de  connoistre 
que  de  douter,  je  m'avisay  de  chercher  d'où  j'avois  appris  à  penser  à 
quelque  chose  de  plus  parfait  que  je  n'estois;  &  je  connu  eviden- 
ment  que  ce  devoit  estre  de  quelque  nature  qui  fust  en  elfect  plus 
parfaite.  Pour  ce  qui  est  des  pensées  que  j'avois  de  plusieurs  autres 
choses  hors  de  moy,  comme  du  ciel,  de  la  terre,  de  la  lumière,  de  la 
chaleur,  &  de  milles  autres,  je  n'estois  point  tant  en  peine  de  sça- 
voir d'où  elles  venoient,  à  cause  que,  ne  remarquant  rien  en  elles 
qui  me  semblast  les  rendre  supérieures  à  moy,  je  pouvois  croyre 
que,  si  elles  estoient  vrayes,  c'estoient  des  dépendances  de  ma 
nature,  en  tant  qu'elle  avoit  quelque  perfection;  &  si  elles  ne  fes- 
toient pas,  que  je  les  tenois  du  néant,  c'est  à  dire,  qu'elles  estoient 
en  moy,  pource  que  j'avois  du  défaut.  Mais  ce  ne  pouvoit  estre  le 
mesme  de  l'idée  d'un  estre  plus  parfait  que  le  mien.  Car,  de  la  tenir 
du  néant,  c'estoit  chose  manifestement  impossible.  Et  pource  qu'il 
n  y  a  pas  moins  de  répugnance  que  le  plus  parfait  soit  une  suite  & 
une  dépendance  du  moins  parfait,  qu'il  y  en  a  que  de  rien  procède 
quelque  chose,  je  ne  la  pouvois  tenir  non  plus  de  moy  mesme.  De 
façon  qu'il  restoit  qu'elle  eust  esté  mise  en  moy  par  une  nature  qui 

fust  véritablement  plus  parfaite  que  je  nestois,  &  mesme  qui  eust 
en  soy  toutes  les  perfections  dont  je  pouvois  avoir  quelque  idée, 
c  est  à  dire,  pour  m'expliguer  m  un  motT  qui  fust  Dieu-  A  quoy 
j'adjoustay  que,  puisque  je  connoissois  quelques  perfections  que  je 
n'avois  point,  je  n  estois  pas  le  seul  estre  qui  existast  (j'useray,  s'il 
vous  plaist,  icy  librement  des  mots  de  l'Eschole),  mais  qu'il  falloit, 
de  nécessité,  qu'il  y  en  eust  quelque  autre  plus  parfait,  duquel  je 
dépendisse,  &  duquel  j'eusse  acquis  tout  ce  que  j'avois.  Car,  si 
j'eusse  esté  seul  &  indépendant  de  tout  autre,  en  sorte  que  j'eusse 
eu,  de  moy  mesme,  tout  ce  peu  que  je  participois  de  l'estre  parfait, 
j'eusse  pû  avoir  de  moy,  par  mesme  raison,  tout  le  surplus  que  je 
connoissois  me  manquer,  &  ainsi  estre  moy  mesme  infini,  éternel, 
immuable,  tout  connoissant,  tout  puissant,  &  enfin  avoir  toutes  les 
perfections  que  je  pouvois  remarquer  estre  en  Dieu.  Car,  suivant 
les  raisonnemens  que  je  viens  de  faire,  pour  connoistre  la  nature  de 
Dieu,  autant  que  la  miene  en  estoit  capable,  je  n'avois  qu'à  considé- 
rer de  toutes  les  choses  dont  je  trouvois  en  moy  quelque  idée,  si 
c'estoit  perfection  ou  non  de  les  posséder,  &  j'estois  assuré  qu'au- 
cune de  celles  qui  marquoient  quelque  imperfection  n'estoit  en 
luy,  mais  que  toutes  les  autres  y  estoient.  Comme  je  voyois  que  le 
doute,  l'inconstance,  la  tristesse,  &  choses  semblables,  n'y  pou- 
voient  estre,  vû  que  j'eusse  esté  moy  mesme  bien  ayse  d'en  estre 
exempt.  Puis,  outre  cela,  j'avois  des  idées  de  plusieurs  choses  sen- 
sibles &  corporelles  :  car,  quoy  que  je  supposasse' que  je  resvois,  & 
que  tout  ce  que  je  voyois  ou  imaginois  estoit  faux,  je  ne  pouvois 
nier  toutefois  que  les  idées  n'en  fussent  véritablement  en  ma  pen- 
sée. Mais  pource  que  j'avois  desja  connu  en  moy  très  clairement  que 
la  nature  intelligente  est  distincte  de  la  corporelle,  considérant  que 
toute  composition  tesmoigne  de  la  dépendance,  &  que  la  dépen- 
dance est  manifestement  un  défaut,  je  jugeois  de  là,  que  ce  ne  pou- 
voit  estre  une  perfection  en  Dieu  d'estre  composé  de  ces  deux 
natures,  &  que,  par  conséquent,  il  ne  l'estoit  pas.  Mais  que,  s'il  y 
avoit  quelques  cors  dans  le  monde,  ou  bien  quelques  intelligences, 
ou  autres  natures,  qui  ne  fussent  point  toutes  parfaites,  leur  estre 
devoit  dépendre  de  sa  puissance,  en  telle  sorte  qu'elles  ne  pouvoient 
subsister  sans  luy  un  seul  moment. 

Je  voulu  chercher  après  cela  d'autres  veritez,  &  m'estant  pro- 

posé  l'objet  des  Géomètres,  que  je  concevois  comme  un  cors 
continu,  ou  un  espace  indéfiniment  estendu  en  longueur,  largeur  & 
hauteur  ou  profondeur,  divisible  en  diverses  parties,  qui  pouvoient 
avoir  diverses  figures  &  grandeurs,  &  estre  meuës  ou  transposées 
en  toutes  sortes,  car  les  Géomètres  supposent  tout  cela  en  leur 
objet,  je  parcouru  quelques  unes  de  leurs  plus  simples  démonstra- 
tions. Et  ayant  pris  garde  que  cete  grande  certitude,  que  tout  le 
monde  leur  attribue,  n'est  fondée  que  sur  ce  qu'on  les  conçoit  evi- 
denment,  suivant  la  reigle  que  j'ay  tantost  dite,  je  pris  garde  aussy 
qu'il  n'y  avoit  rien  du  tout  en  elles  qui  m'assurast  de  l'existence  de 
leur  objet.  Car,  par  exemple,  je  voyois  bien  que,  supposant  un 
triangle,  il  falloit  que  ses  trois  angles  fussent  esgaux  à  deux  droits  ; 
mais  je  ne  voyois  rien  pour  cela  qui  m'assurast  qu'il  y  eust  au 
monde  aucun  triangle.  Au  lieu  que,  revenant  à  examiner  l'idée 
que  j'avois  d'un  Estre  parfait,  je  trouvois  que  l'existence  y  estoit 
comprise,  en  mesme  façon  qu  il  est  compris  en  celle  d'un  triangle 
que  ses  trois  angles  sont  esgaux  à  deux  droits,  ou  en  celle  d'une 
sphère  que  toutes  ses  parties  sont  esgalëment  distantes  de  son 
centre,  ou  mesme  encore  plus  evidenment.  Et  que,  par  conséquent, 
il  est  pour  le  moins  aussy  certain,  que  Dieu,  qui  est  cet  Estre  par-  y 
fait,  est  ou  existe,  qu'aucune  démonstration  de  Géométrie  le  sçau- 
roit  estre. 

Mais  ce  qui  fait  qu'il  y  en  a  plusieurs  qui  se  persuadent  qu'il  y 
a  de  la  difficulté  à  le  connoistre,  &  mesme  aussy  à  connoistre  ce  que 
c'est  que  leur  ame,  c'est  qu'ils  n'eslevent  jamais  leur  esprit  au  delà 
des  choses  sensibles,  &  qu'ils  sont  tellement  accoustumez  à  ne  rien 
considérer  quen  l'imaginant,  qui  est  une  façon  de  penser  particu- 
lière pour  les  choses  matérielles,  que  tout  ce  qui  n'est  pas  imagi- 
nable leur  semble  n'estre  pas  intelligible.  Ce  qui  est  assez  mani- 
feste de  ce  que  mesme  les  Philosophes  tienent  pour  maxime,  dans 
les  Escholes,  qu'il  n'y  a  rien  dans  l'entendement  qui  n'ait  première- 
ment esté  dans  le  sens,  où  toutefois  il  est  certain  que  les  idées  de 
Dieu  &  de  l'ame  n'ont  jamais  esté.  Et  il  me  semble  que  ceux  qui 
veulent  user  de  leur  imagination  pour  les  comprendre  font  tout  de 
mesme  que  si,  pour  ouïr  les  sons,  ou  sentir  les  odeurs,  ils  se  vou- 
loient  servir  de  leurs  yeux  :  sinon  qu'il  y  a  encore  cete  différence, 
que  le  sens  de  la  veuë  ne  nous  assure  pas  moins  de  la  vérité  de  ses 

objets,  que  font  ceux  de  l'odorat  ou  de  l'ouye  ;  au  lieu  que  ny  nostre 
imagination  ny  nos  sens  ne  nous  sçauroient  jamais  assurer  d'au- 
cune chose,  si  nostre  entendement  n'y  intervient. 

Enfin,  s'il  y  a  encore  des  hommes  qui  ne  soient  pas  assez  per- 
suadez de  l'existence  de  Dieu  &  de  leur  ame,  par  les  raisons  que  j'ay 
apportées,  je  veux  bien  qu'ils  sçachent  que  toutes  les  autres  choses, 
dont  ils  se  pensent  peut  estre  plus  assurez,  comme  d'avoir  urTcôrs, 
&  qu'il  y  a  des  astres  &  une  terre,  &  choses  semblables,  sj^nJLJiioins 
certaines.  Car,  encore  qu'on  ait  une  assurance  morale  de  ces 
choses,  qui  est  telle,  qu'il  semble  qu'à  moins  que  d'estre  extrava- 
gant, on  n'en  peut  douter,  toutefois  aussy,  à  moins  qUe  d'estre 
déraisonnable,  lorsqu'il  est  question  d'une  certitude  métaphysique, 
on  ne  peut  nier  que  ce  ne  soit  assés  de  sujet  pour  n'en  estre  pas 
entièrement  assuré,  que  d'avoir  pris  garde  qu'on  peut,  en  mesme 
façon,  s'imaginer,  estant  endormi,  qu'on  a  un  autre  cors,  &  qu'on 
voit  d'autres  astres,  &  une  autre  terre,  sans  qu'il  en  soit  rien.  Car 
d'où  sçait  on  que  les  pensées  qui  vienent  en  songe  sont  plutost 
fausses  que  les  autres,  vû  que  souvent  elles  ne  sont  pas  moins  vives 
&  expresses  ?  Et  que  les  meilleurs  Esprits  y  estudient,  tant  qu'il  leur 
plaira,  je  ne  croy  pas  qu'ils  puissent  donner  aucune  raison  qui  soit 
suffisante  pour  oster  ce  doute,  s'ils  ne  présupposent  l'existence  de 
Dieu.  Car,  premièrement,  cela  mesme  que  j'ay  tantost  pris  pour 
une  reigle,  à  sçavoir  que  les  choses  que  nous  concevons  très  claire- 
ment &  très  distinctement,  sont  toutes  vrayes,  n'est  assuré  qu'à 
cause  que  Dieu  est  ou  existe,  &  qu'il  est  un  estre  parfait,  &  que  tout 
ce  qui  est  en  nous  vient  de  luy.  D'où  il  suit  que  nos  idées  ou 
notions,  estant  des  choses  réelles,  &  qui  vienent  de  Dieu,  en  tout  ce 
en  quoy  elles  sont  claires  et  distinctes,  ne  peuvent  en  cela  estre  que 
vrayes.  En  sorte  que,  si  nous  en  avons  assez  souvent  qui  contienent 
de  la  fausseté,  ce  ne  peut  estre  que  de  celles  qui  ont  quelque  chose 
de  confus  &  obscur,  à  cause  qu'en  cela  elles  participent  du  néant, 
c'est  à  dire,  qu'elles  ne  sont  en  nous  ainsi  confuses  qu'à  cause  que 
nous  ne  sommes  pas  tous  parfaits.  Et  il  est  évident  qu'il  n'y  a  pas 
moins  de  répugnance  que  la  fausseté  ou  l'imperfection  procède  de 
Dieu,  en  tant  que  telle,  qu'il  y  en  a  que  la  vérité  ou  la  perfection 
procède  du  néant.  Mais  si  nous  ne  sçavions  point  que  tout  ce  qui  est 
en  nous  de  réel  &  de  vray  vient  d'un  estre  parfait  &  infini,  pour 

claires  &  distinctes  que  fussent  nos  idées,  nous  n'aurions  aucune  rai- 
son qui  nous  assurast,  qu'elles  eussent  la  perfection  d'estre  vrayes. 

Or,  après  que  la  connoissance  de  Dieu  &  de  l'ame  nous  a  ainsi 
rendus  certains  de  cete  règle,  il  est  bien  aysé  à  connoistre  que  les 
resveries  que  nous  imaginons  estant  endormis,  ne  doivent  aucune- 
ment nous  faire  douter  de  la  vérité  des  pensées  que  nous  avons 
estant  esveillez.  Car,  s'il  arrivoit,  mesme  en  dormant,  qu'on  eust 
quelque  idée  fort  distincte,  comme,  par  exemple,  qu'un  Géomètre 
inventast  quelque  nouvelle  démonstration,  son  sommeil  ne  l'empes- 
cheroit  pas  d'estre  vraye.  Et  pour  l'erreur  la  plus  ordinaire  de  nos 
songes,  qui  consiste  en  ce  qu'ils  nous  représentent  divers  objets  en 
mesme  façon  que  font  nos  sens  extérieurs,  n'importe  pas  qu'elle 
nous  donne  occasion  de  nous  denier  de  la  vérité  de  telles  idées,  à 
cause  qu'elles  peuvent  aussy  nous  tromper  assez  souvent,  sans  que 
nous  dormions  :  comme  lorsque  ceux  qui  ont  la  jaunisse  voyent 
tout  de  couleur  jaune,  ou  que  les  astres  ou  autres  cors  fort  esloi- 
gnez  nous  paroissent  beaucoup  plus  petits  qu'ils  ne  sont.  Car  enfin, 
soit  que  nous  veillions,  soit  que  nous  dormions,  nous  ne  nous 
devons  jamais  laisser  persuader  qu'à  l'évidence  de  nostre  raison.  Et 
il  est  à  remarquer  que  je  dis  de  nostre  raison,  &  non  point  de  nostre 
imagination  ny  de  nos  sens.  Comme,  encore  que  nous  voyons  le 
soleil  très  clairement,  nous  ne  devons  pas  juger  pour  cela  qu'il  ne 
soit  que  de  la  grandeur  que  nous  le  voyons;  et  nous  pouvons  bien 
imaginer  distinctement  une  teste  de  lion  entée  sur  le  cors  d'une 
chèvre,  sans  qu'il  faille  conclure,  pour  cela,  qu'il  y  ait  au  monde 
une  Chimère  :  car  la  raison  ne  nous  dicte  point  que  ce  que  nous 
voyons  ou  imaginons  ainsi  soit  véritable.  Mais  elle  nous  dicte  bien 
que  toutes  nos  idées  ou  notions  doivent  avoir  quelque  fondement 
de  vérité,  car  il  ne  seroit  pas  possible  que  Dieu,  qui  est  tout  parfait 
&  tout  véritable  les  eust  mises  en  nous  sans  cela.  Etpourceque  nos 
raisonnemens  ne  sont  jamais  si  evidens  ny  si  entiers  pendant  le* 
sommeil  que  pendant  la  veille,  bien  que  quelquefois  nos  imagina- 
tions soient  alors  autant  ou  plus  vives  &  expresses,  elle  nous  dicte 
aussy  que  nos  pensées  ne  pouvant  estre  toutes  vrayes,  à  cause  que 
nous  ne  sommes  pas  tous-parfaits,  ce  qu'elles  ont  de  vérité  doit 
infailliblement  se  rencontrer  en  celles  que  nous  avons  estant  esveil- 
lez, plutost  qu'en  nos  songes. 

cinquième  Je  serois  bien  ayse  de  poursuivre,  &  de  faire  voir  icy  toute  la 

partie  chaisne  des  autres  veritez  que  j'ay  déduites  de  ces  premières.  Mais, 
à  cause  que,  pour  cet  effect,  il  seroit  maintenant  besoin  que  je  par- 
lasse de  plusieurs  questions,  qui  sont  en  controverse  entre  les 
doctes,  avec  lesquels  je  ne  désire  point  me  brouiller,  je  croy  qu'il 
sera  mieux  que  je  m'en  abstiene,  &  que  je  die  seulement  en  gênerai 
quelles  elles  sont,  affin  de  laisser  juger  aux  plus  sages,  s'il  seroit 
utile  que  le  public  en  fust  plus  particulièrement  informé.  Je  suis 
tousjours  demeuré  ferme  en  la  resolution  que  j'avois  prise,  de  ne 
supposer  aucun  autre  principe,  que  celuy  dont  je  vien  de  me  servir 
pour  demonstrer  l'existence  de  Dieu  &  de  l'ame,  &  de  ne  recevoir 
aucune  chose  pour  vraye,  qui  ne  me  semblast  plus  claire  &  plus  ^cer- 
taine que  navoient  fait  auparavant  les  démonstrations  des  Géo- 
mètres. Et  neantmoins,  î'ose  dire  que,  non  seulement  j'ay  trouvé 
moyen  de  me  satisfaire  en  peu  de  tems,  touchant  toutes  les  princi- 
pales difficultez  dont  on  a  coustume  de  traiter  en  la  Philosophie, 
mais  aussy,  que  j'ay  remarqué  certaines  loix,  que  Dieu  a  tellement 

établies  en  la  nature,  &  dont  il  a  imprimé  de  telles  notions  en  nos 

âmes, qu  après  y  avoir  tait  assez  de  -rellexion,  nous  ne  sçaurions 

douter  qu'elles  ne  soient  exactement  observées,  en  tout  ce  qui  est 
ou  qui  se  fait  dans  le  monde.  Puis  en  considérant  la  suite  de  ces 
loix,  il  me  semble  avoir  descouvert  pfusi^urs  veritez  plus  utiles  & 
plus  importantes,  que  tout  ce  que  j'avois  appris  auparavant,  ou 
mesme  espéré  d'apprendre. 

Mais  pourceque  j'ay  tasché  d'en  expliquer  les  principales  dans 
un  traité,  que  quelques  considérations  m'empeschent  de  publier,  je 
ne  les  sçaurois  mieux  faire  connoistre,  qu'en  disant  icy  sommaire- 
ment ce  qu'il  contient.  J'ay  eu  dessein  d'y  comprendre  tout  ce  que  je 
pejxsois_  s^ayoir,  avant  que  de  l'escrire,  touchant  la  nature  des 
choses  matérielles.  Mais,  tout  de  mesme  que  les  peintres,  ne  poïP 
vanflîsgafernent  bien  représenter  dans  un  tableau  plat  toutes  les 
diverses  faces  d'un  cors  solide,  en  choisissent  une  des  principales 
qu'ils  mettent  seule  vers  le  jour,  &  ombrageant  les  autres,  ne  les 
font  paroistre,  qu'autant  qu'on  les  peut  voir  en  la  regardant  :  ainsi, 
craignant  de  ne  pouvoir  mettre  en  mon  discours  tout  ce  que  j'avois 
en  la  pensée,  j'entrepris  seulement  d'y  exposer  bien  amplement  ce 
que  je  concevois  de  la  lumière;  puis,  à  son  occasion,  d'y  adjouster 

quelque  chose  du  Soleil  &  des  Estoiles  fixes,  à  cause  qu'elle  en  pro- 
cède presque  toute,  des  Cieux,  à  cause  qu'ils  la  transmettent,  des 
Planètes,  des  Comètes,  &  de  la  Terre,  à  cause  qu'elles  la  font  refles- 
chir,  &  en  particulier  de  tous  les  cors  qui  sont  sur  la  terre,  à  cause 
qu'ils  sont  ou  colorez,  ou  transparens,  ou  lumineux,  &  enfin  de 
l'Homme,  à  cause  qu'il  en  est  le  spectateur.  Mesme,  pour  ombrager 
un  peu  toutes  ces  choses,  &  pouvoir  dire  plus  librement  ce  que  j'en 
jugeois,  sans  estre  obligé  de  suivre  ny  de  réfuter  les  opinions  qui 
sont  receuës  entre  les  doctes,  je  me  résolu  de  laisser  tout  ce  Monde 
icy  à  leurs  disputes,  &  de  parler  seulement  de  ce  qui  arriveroit  dans 
un  nouveau,  si  Dieu  creoit  maintenant  quelque  part,  dans  les 
espaces  imaginaires,  assez  de  matière  pour  le  composer,  &  qu'il 
agitast  diversement  &  sans  ordre  les  diverses  parties  de  cete 
matière,  en  sorte  qu'il  en  composast  un  Chaos  aussy  confus  que  les 
Poètes  en  puissent  feindre,  &  que,  par  après,  il  ne  fist  autre  chose 
que  prester  son  concours  ordinaire  à  La  Nature.  &  la  laisser  agir 
suivant  les  Loix  qu'il  a  establies.  Ainsi,  premièrement,  je  descrivis 
cete  matière,  &  tascfiay  de  la  représenter  telle  qu'il  n'y  a  rien  au 
monde,  ce  me  semble,  de  plus  clair  ny  plus  intelligible,  excepté  ce 
qui  a  tantost  esté  dit  de  Dieu  &  de  l'ame.  Car  mesme  je  supposay 
expressément  qu'il  n'y  avoit  en  elle  aucune  de  ces  Formes  ou  Qua- 
litez  dont  on  dispute  dans  les  Escholes,  ny  généralement  aucune 
chose,  dont  la  connoissance  ne  fust  si  naturelle  à  nos  ames,  qu'on 
nepustpas  mesme  feindre  de  l'ignorer.  De  plus,  je  fis  voir  quelles 
estoient  les  loix  de  la  Nature;  et  sans  appuier  mes  raisons  sur 
aucun  autre  principe,  que  sur  les  perfections  infinies  de  Dieu,  je 
taschay  à  demonstrer  toutes  celles  dont  on  eust  pu  avoir  quelque 
doute,  &  à  faire  voir  qu'elles  sont  telles,  qu'encore  que  Dieu  auroit 
créé  plusieurs  mondes,  il  n'y  en  sçauroit  avoir  aucun,  où  elles  man- 
quassent d'estre  observées.  Après  cela,  je  monstray  comment  la 
plus  grand  part  de  la  matière  de  ce  Chaos  devoit,  en  suite  de  ces 
loix,  se  disposer  &  s'arrenger  d  une  certaine  façon  qui  la  rendoit 
semblable  a  nos  cieux;  comment,  cependant,  quelques  unes  de  ses 
parties  dévoient  composer  une  Terre,  &  quelques  unes  des  Planètes 
&  des  Comètes,  &  quelques  autres  un  Soleil  &  des  Estoiles  fixes.  Et 
icy,  m'estendant  sur  le  sujet  de  la  lumière,  j'expliquay  bien  au  long 
quelle  estoit  celle  qui  se  devoit  trouver  dans  le  Soleil  &  les  Estoiles, 

&  comment  de  là  elle  traversoit  en  un  instant  les  immenses  espaces 
des  cieux,  &  comment  elle  se  refleschissoit  des  Planètes  &  des 
Comètes  vers  la  Terre.  Jy  adjoustay  aussy  plusieurs  choses,  tou- 
chant la  substance,  la  situation,  les  mouvemens  &  toutes  les 
diverses  qualitez  de  ces  cieux  &  de  ces  astres;  en  sorte  que  je  pen- 
sois  en  dire  assez  pour  faire  connoistre  qu'il  ne  se  remarque  rien 
en  ceux  de  ce  monde,  qui  ne  deust,  ou  du  moins  qui  ne  pûst, 
paroistre  tout  semblable  en  ceux  du  monde  que  je  descrivois.  De  là 
je  vins  à  parler  particulièrement  de  la  Terre  :  comment,  encore  que 
j'eusse  expressément  supposé  que  Dieu  n'avoit  mis  aucune  pesan- 
teur en  la  matière  dont  elle  estoit  composée,  toutes  ses  parties  ne 
laissoient  pas  de  tendre  exactement  vers  son  centre  ;  comment,  y 
ayant  de  l'eau  &  de  l'air  sur  sa  superficie,  la  disposition  des  cieux  & 
des  astres,  principalement  de  la  Lune,  y  devoit  causer  un  flus  & 
reflus,  qui  fust  semblable,  en  toutes  ses  circonstances,  à  celuy  qui 
se  remarque  dans  nos  mers;  &  outre  cela  un  certain  cours,  tant  de 
l'eau  que  de  l'air,  du  levant  vers  le  couchant,  tel  qu'on  le  remarque 
aussy  entre  les  Tropiques;  comment  les  montaignes,  les  mers,  les 
fontaines  &  les  rivières  pouvoient  naturellement  s'y  former,  &  les 
métaux  y  venir  dans  les  mines,  &  les  plantes  y  croistre  dans  les 
campaignes,  &  généralement  tous  les  cors  qu'on  nomme  meslez  ou 
composez  s'y  engendrer.  Et  entre  autres  choses,  à  cause  qu'après 
les  astres  je  ne  connois  rien  au  monde  que  le  feu  qui  produise  de  la 
lumière,  je  m'estudiay  à  faire  entendre  bien  clairement  tout  ce  qui 
appartient  à  sa  nature,  comment  il  se  fait,  comment  il  se  nourrit; 
comment  il  n'a  quelquefois  que  de  la  chaleur  sans  lumière,  &  quel- 
quefois que  de  la  lumière  sans  chaleur  ;  comment  il  peut  introduire 
diverses  couleurs  en  divers  cors,  &  diverses  autres  qualitez;  com- 
ment il  en  fond  quelques  uns,  &  en  durcit  d'autres;  comment  il  les 
peut  consumer  presque  tous,  ou  convertir  en  cendres  &  en  fumée; 
et  enfin,  comment  de  ces  cendres,  par  la  seule  violence  de  son 
action,  il  forme  du  verre  :  car  cete  trasmutation  de  cendres  en  verre 
me  semblant  estre  aussy  admirable  qu'aucune  autre  qui  se  face  en 
la  nature,  je  pris  particulièrement  plaisir  à  la  descrire. 

Toutefois  je  ne  voulois  pas  inférer  de  toutes  ces  choses,  que  ce 
monde  ait  esté  créé  en  la  façon  que  je  proposois;  car  il  est  bien  plus 
vraysemblable  que,  dés  le  commencement,  Dieu  l'a  rendu  tel  qu'il 

devoit  estre.  Mais  il  est  certain,  &  c'est  une  opinion  communément 
receuë  entre  les  Théologiens,  que  l'action  par  laquelle  maintenant 
il  le  conserve,  est  toute  la  mesme  que  celle  par  laquelle  il  l'a  créé. 
De  façon  qu'encore  qu'il  ne 'lui  auroit  point  donné,  au  commence- 
ment d'autre  forme  que  celle  du  Chaos,  pourvû  qu'ayant  establi  les 
loix  de  la  Nature,  il  lui  prestast  son  concours  pour  agir  ainsi 
quelle  a  de  coustume,  on  peut  croyre,  sans  faire  tort  au  miracle  de 
la  création,  que  par  cela  seul  toutes  les  choses  qui  sont  purement 
matérielles  auroient  pû,  avec  le  tems,  s'y  rendre  telles  que  nous  les 
voyons  à  présent.  Et  leur  nature  est  bien  plus  aysée  à  concevoir, 
lorsqu'on  les  voit  naistre  peu  à  peu  en  cete  sorte,  que  lorsqu'on  ne 
les  considère  que  toutes  faites. 

De  la  description  des  cors  inanimez  &  des  plantes,  je  passay  à 
celle  des  animaux  &  particulièrement  à  celle  des  hommes.  Mais, 
pourceque  je  n'en  avois  pas  encore  assez  de  connoissance  pour  en 
parler  du  mesme  style  que  du  reste,  c'est  à  dire,  en  demonstrant  les 
effets  par  les  causes,  &  faisant  voir  de  quelles  semences,  &  en  quelle 
façon  la  Nature  les  doit  produire,  je  me  contentay  de  supposer  que 
Dieu  formast  le  cors  d'un  homme,  entièrement  semblable  à  l'un  des 
nostres,  tant  en  la  figure  extérieure  de  ses  membres  qu'en  la  confor- 
mation intérieure  de  ses  organes,  sans  le  composer  d'autre  matière 
que  de  celle  que  j'avois  descrite,  &  sans  mettre  en  luy,  au  commen- 
cement, aucune  ame  raisonnable,  ny  aucune  autre  chose  pour  y 
servir  d'ame  végétante  ou  sensitive,  sinon  qu'il  excitast  en  son  cœur 
un  de  ces  feux  sans  lumière,  que  j'avois  desja  expliquez,  &  que  je  ne 
concevois  point  d'autre  nature  que  celuy  qui  échaufe  le  foin,  lors- 
qu'on l'a  renfermé  avant  qu'il  fust  sec,  ou  qui  fait  bouillir  les  vins 
nouveaux,  lorsqu'on  les  laisse  cuver  sur  la  râpe.  Car  examinant  les 
fonctions,  qui  pouvoient  en  suite  de  cela  estre  en  ce  cors,  j'y  trou- 
vois  exactement  toutes  celles  qui  peuvent  estre  en  nous  sans  que 
nous  y  pensions,  ny  par  conséquent  que  nostre  ame,  c'est  à  dire, 
cete  partie  distincte  du  cors  dont  il  a  esté  dit  cy  dessus  que  la 
nature  n'est  que  de  penser,  y  contribue,  &  qui  sont  toutes  les 
mesmes,  en  quoy  on  peut  dire  que  les  animaux  sans  raison  nous 
resemblent.  Sans  que  j'y  en  pûsse  pour  cela  trouver  aucune,  de 
celles  qui,  estant  dépendantes  de  la  pensée,  sont  les  seules  qui  nous 
apartienent  en  tant  qu'hommes.  Au  lieu  que  je  les  y  trouvois  par 

après,  ayant  supposé  que  Dieu  creast  une  ame  raisonnable,  &  qu'il 
la  joignist  à  ce  cors  en  certaine  façon  que  je  décrivois. 

Mais,  affin  qu'on  puisse  voir  en  quelle  sorte  j'y  traitois  cete 
matière,  je  veux  mettre  icy  l'explication  du  mouvement  du  cœur  & 
des  artères,  qui  estant  le  premier  &  le  plus  gênerai  qu'on  observe 
dans  les  animaux,  on  jugera  facilement  de  luy  ce  qu'on  doit  penser 
de  tous  les  autres.  Et  affin  qu'on  ait  moins  de  difficulté  à  entendre  ce 
que  j'en  diray,  je  voudrois  que  ceux  qui  ne  sont  point  versez  en 
l'Anatomie  prissent  la  peine,  avant  que  de  lire  cecy,  de  faire  couper 
devant  eux  le  cœur  de  quelque  grand  animal  qui  ait  des  poumons, 
car  il  est  en  tous  assez  semblable  à  celuy  de  l'homme,  &  qu'ils  se 
fissent  montrer  les  deux  chambres  ou  concavitez  qui  y  sont.  Pre- 
mièrement, celle  qui  est  dans  son  costé  droit,  à  laquelle  respondent 
deux  tuyaux  fort  larges  :  à  sçavoir  la  vene  cave,  qui  est  le  principal 
réceptacle  du  sang,  &  comme  le  tronc  de  l'arbre  dont  toutes  les 
autres  venes  du  cors  sont  les  branches,  &  la  vene  arterieuse,  qui  a 
esté  ainsi  mal  nommée,  pource  que  c'est  en  effect  une  artère, 
laquelle  prenant  son  origine  du  cœur,  se  divise,  après  en  estre  sor- 
tie, en  plusieurs  branches  qui  se  vont  respandre  partout  dans  les 
poumons.  Puis,  celle  qui  est  dans  son  costé  gauche,  à  laquelle 
respondent  en  mesme  façon  deux  tuyaux,  qui  sont  autant  ou  plus 
larges  que  les  precedens  :  à  sçavoir  l'artère  veneuse,  qui  a  esté  aussy 
mal  nommée,  à  cause  qu'elle  n'est  autre  chose  qu'une  vene,  laquelle 
vient  des  poumons,  où  elle  est  divisée  en  plusieurs  branches,  entre- 
lacées avec  celles  de  la  vene  arterieuse,  &  celles  de  ce  conduit  qu'on 
nomme  le  sifflet,  par  où  entre  l'air  de  la  respiration;  &  la  grande 
artère,  qui,  sortant  du  cœur,  envoyé  ses  branches  par  tout  le  cors. 
Je  voudrois  aussy  qu'on  leur  montrast  soigneusement  les  onze 
petites  peaux,  qui,  comme  autant  de  petites  portes,  ouvrent  & 
ferment  les  quatre  ouvertures  qui  sont  en  ces  deux  concavitez  :  à 
sçavoir,  trois  à  l'entrée  de  la  vene  cave,  où  elles  sont  tellement  dis- 
posées, qu'elles  ne  peuvent  aucunement  empescher  que  le  sang 
qu'elle  contient  ne  coule  dans  la  concavité  droite  du  cœur,  &  toute- 
fois empeschent  exactement  qu'il  n'en  puisse  sortir;  trois  à  l'entrée 
de  la  vene  arterieuse,  qui,  estant  disposées  tout  au  contraire,  per- 
metent  bien  au  sang,  qui  est  dans  cete  concavité,  de  passer  dans  les 
poumons,  mais  non  pas  à  celuy  qui  est  dans  les  poumons  d'y  retour- 

ner;  &  ainsi  deux  autres  à  l'entrée  de  l'artère  veneuse,  qui  laissent 
couler  le  sang  des  poumons  vers  la  concavité  gauche  du  cœur,  mais 
s'opposent  à  son  retour;  &  trois  à  l'entrée  de  la  grande  artère,  qui 
luy  permetent  de  sortir  du  cœur,  mais  l'empeschent  d'y  retourner. 
Et  il  n'est  point  besoin  de  chercher  d'autre  raison  du  nombre  de 
ces  peaux,  sinon  que  l'ouverture  de  l'artère  veneuse,  estant  en 
ovale  à  cause  du  lieu  où  elle  se  rencontre,  peut  estre  commodément 
fermée  avec  deux,  au  lieu  que  les  autres,  estant  rondes,  le  peuvent 
mieux  estre  avec  trois.  De  plus,  je  voudrois  qu'on  leur  fist  considé- 
rer que  la  grande  artère  &  la  vene  arterieuse  sont  d'une  composition 
beaucoup  plus  dure  &  plus  ferme,  que  ne  sont  l'artère  veneuse  &  la 
vene  cave;  &que  ces  deux  dernières  s'eslargissent  avant  que  d'entrer 
dans  le  cœur,  &  y  font  comme  deux  bourses,  nommées  les  oreilles 
du  cœur,  qui  sont  composées  d  une  chair  semblable  à  la  siene;  & 
qu'il  y  a  tousjours  plus  de  chaleur  dans  le  cœur,  qu'en  aucun  autre 
endroit  du  cors;  &  enfin,  que  cete  chaleur  est  capable  de  faire  que, 
s'il  entre  quelque  goutte  de  sang  en  ses  concavitez,  elle  s'enfle 
promptement  &  se  dilate,  ainsi  que  font  généralement  toutes  les 
liqueurs,  lorsqu'on  les  laisse  tomber  goutte  à  goutte  en  quelque 
vaisseau  qui  est  fort  chaud. 

Car,  après  cela,  je  n'ay  besoin  de  dire  autre  chose,  pour  expli- 
quer le  mouvement  du  cœur,  sinon  que,  lorsque  ses  concavitez  ne 
sont  pas  pleines  de  sang,  il  y  en  coule  nécessairement  de  la  vene 
cave  dans  la  droite,  &  de  l'artère  veneuse  dans  la  gauche.  D'autant 
que  ces  deux  vaisseaux  en  sont  tousjours  pleins,  &  que  leurs  ouver- 
tures, qui  regardent  vers  le  cœur,  ne  peuvent  alors  estre  bouchées. 
Mais  que,  sitost  qu'il  est  entré  ainsi  deux  gouttes  de  sang,  une  en 
chacune  de  ses  concavitez,  ces  gouttes,  qui  ne  peuvent  estre  que 
fort  grosses,  à  cause  que  les  ouvertures  par  où  elles  entrent  sont 
fort  larges,  &  les  vaisseaux  d'où  elles  vienent  fort  pleins  de  sang,  se 
raréfient  &  se  dilatent,  à  cause  de  la  chaleur  qu'elles  y  trouvent,  au 
moyen  de  quoy,  faisant  enfler  tout  le  cœur,  elles  poussent  & 
ferment  les  cinq  petites  portes  qui  sont  aux  entrées  des  deux  vais- 
seaux d'où  elles  vienent,  empeschant  ainsi  qu'il  ne  descende  d'avan- 
tage de  sang  dans  le  cœur;  &  continuant  à  se  raréfier  de  plus  en 
plus,  elles  poussent  &  ouvrent  les  six  autres  petites  portes  qui  sont 
aux  entrées  des  deux  autres  vaisseaux  par  où  elles  sortent,  faisant 

enfler  par  ce  moyen  toutes  les  branches  de  la  vene  arterieuse  &  de 
la  grande  artère,  quasi  au  mesme  instant  que  le  cœur;  lequel, 
incontinent  après,  se  desenfle,  comme  font  aussy  ces  artères,  à 
cause  que  le  sang  qui  y  est  entré  s'y  refroidist,  &  leurs  six  petites 
portes  se  referment,  &  les  cinq  de  la  vene  cave  &  de  l'artère  veneuse 
se  rouvrent,  &  donnent  passage  à  deux  autres  gouttes  de  sang,  qui 
font  derechef  enfler  le  cœur  &  les  artères,  tout  de  mesme  que  les 
précédentes.  Et  pourceque  le  sang,  qui  entre  ainsi  dans  le  cœur, 
passe  par  ces  deux  bourses  qu'on  nomme  ses  oreilles,  de  là  vient 
que  leur  mouvement  est  contraire  au  sien,  &  qu'elles  desenflent 
lorsqu'il  s'enfle.  Au  reste,  affin  que  ceux  qui  ne  connoissent  pas  la 
force  des  démonstrations  Mathématiques,  &  ne  sont  pas  accoutu- 
mez à  distinguer  les  vrayes  raisons  des  vraysemblables,  ne  se 
hasardent  pas  de  nier  cecy  sans  l'examiner,  je  les  veux  avertir  que 
ce  mouvement,  que  je  vien  d'expliquer,  suit  aussy  nécessairement 
de  la  seule  disposition  des  organes  qu'on  peut  voir  à  l'œil  dans  le 
cœur,  &  de  la  chaleur  qu'on  y  peut  sentir  avec  les  doigts,  &  de  la 
nature  du  sang  qu'on  peut  connoistre  par  expérience,  que  fait  celuy 
d'un  horologe,  de  la  force,  de  la  situation,  &  de  la  figure  de  ses  con- 
trepois  &  de  ses  roues. 

Mais  si  on  demande  comment  le  sang  des  venes  ne  s'espuise 
point,  en  coulant  ainsi  continuellement  dans  le  cœur,  &  comment 
les  artères  n'en  sont  point  trop  remplies,  puisque  tout  celuy  qui 
passe  par  le  cœur  s'y  va  rendre,  je  n'ay  pas  besoin  d'y  respondre 
autre  chose,  que  ce  qui  a  desja  esté  escritpar  un  médecin  d'Angle- 
ïervxus,  terre,  auquel  il  faut  donner  la  louange  d'avoir  rompu  la  glace  en  cet 
>  Motu  enc[roit,  &  d'estre  le  premier  qui  a  enseigné  qu'il  y  a  plusieurs  petits 
passages  aux  extremitez  des  artères,  par  où  le  sang  qu'elles  re- 
çoivent du  cœur  entre  dans  les  petites  branches  des  venes,  d'où  il  se 
va  rendre  derechef  vers  le  cœur,  en  sorte  que  son  cours  n'est  autre 
chose  qu'une  circulation  perpétuelle.  Ce  qu'il  prouve  fort  bien,  par 
l'expérience  ordinaire  des  Chirurgiens,  qui  ayant  lié  le  bras  médio- 
crement fort,  au  dessus  de  l'endroit  où  ils  ouvrent  la  vene,  font  que 
le  sang  en  sort  plus  abondamment  que  s'ils  ne  l'avoient  point  lié.  Et 
il  arriveroit  tout  le  contraire,  s'ils  le  lioient  au  dessous,  entre  la 
main  &  l'ouverture,  ou  bien  qu'ils  le  liassent  très  fort  au  dessus. 
Car  il  est  manifeste  que  le  lien  médiocrement  serré,  pouvant  em- 

pescher  que  le  sang  qui  est  desja  dans  le  bras  ne  retourne  vers  le 
cœur  par  les  venes,  n'empesche  pas  pour  cela  qu'il  n'y  en  viene 
tousjours  de  nouveau  par  les  artères,  à  cause  qu'elles  sont  situées 
au  dessous  des  venes,  &  que  leurs  peaux,  estant  plus  dures,  sont 
moins  aysées  à  presser,  &  aussy  que  le  sang  qui  vient  du  cœur  tend 
avec  plus  de  force  à  passer  par  elles  vers  la  main,  qu'il  ne  fait  à 
retourner  de  là  vers  le  cœur  par  les  venes.  Et  puisque  ce  sang  sort 
du  bras  par  l'ouverture  qui  est  en  l'une  des  venes,  il  doit  nécessaire- 
ment y  avoir  quelques  passages  au  dessous  du  lien,  c'est  à  dire  vers 
les  extremitez  du  bras,  par  où  il  y  puisse  venir  des  artères.  Il  prouve 
aussy  fort  bien  ce  qu'il  dit  du  cours  du  sang,  par  certaines  petites 
peaux,  qui  sont  tellement  disposées  en  divers  lieux  le  long  des  venes, 
qu'elles  ne  luy  permetent  point  d'y  passer  du  milieu  du  cors  vers  les 
extremitez,  mais  seulement  de  retourner  des  extremitez  vers  le 
cœur;  &  de  plus,  par  l'expérience  qui  monstre  que  tout  celuy  qui 
est  dans  le  cors  en  peut  sortir  en  fort  peu  de  tems  par  une  seule 
artère,  lorsqu'elle  est  coupée,  encore  mesme  qu'elle  fust  estroite- 
ment  liée  fort  proche  du  cœur,  &  coupée  entre  luy  &  le  lien,  en 
sorte  qu'on  n'eust  aucun  sujet  d'imaginer  que  le  sang  qui  en  sorti- 
roit  vint  d'ailleurs. 

Mais  il  y  a  plusieurs  autres  choses  qui  tesmoignent  que  la 
vraye  cause  de  ce  mouvement  du  sang  est  celle  que  j'ay  dite. 
Comme,  premièrement,  la  différence  qu'on  remarque  entre  celuy 
qui  sort  des  venes  &  celuy  qui  sort  des  artères,  ne  peut  procéder 
que  de  ce  qu'estant  raréfié,  &  comme  distilé,  en  passant  par  le  cœur, 
il  est  plus  subtil  &  plus  vif  &  plus  chaud  incontinent  après  en  estre 
sorti,  c'est  à  dire,  estant  dans  les  artères,  qu'il  n'est  un  peu  devant 
que  d'y  entrer,  c'est  à  dire,  estant  dans  les  venes.  Et  si  on  y  prend 
garde,  on  trouvera  que  cete  différence  ne  paroist  bien  que  vers  le 
cœur,  &  non  point  tant  aux  lieux  qui  en  sont  les  plus  esloignez. 
Puis  la  dureté  des  peaux,  dont  la  vene  arterieuse  &  la  grande  artère 
sont  composées,  monstre  assez  que  le  sang  bat  contre  elles  avec 
plus  de  force  que  contre  les  venes.  Et  pourquoy  la  concavité  gauche 
du  cœur  &  la  grande  artère  seroient  elles  plus  amples  &  plus  larges 
que  la  concavité  droite  &  la  vene  arterieuse?  Si  ce  n'estoit  que  le 
sang  de  l'artère  veneuse,  n  ayant  esté  que  dans  les  poumons  depuis 
qu  il  a  passé  par  le  cœur,  est  plus  subtil  &  se  raréfie  plus  fort  &  plus 

aysement,  que  celuy  qui  vient  immédiatement  de  la  vene  cave.  Et 
qu'est-ce  que  les  médecins  peuvent  deviner,  en  tastant  le  pouls,  s'ils 
ne  sçavent  que,  selon  que  le  sang  change  de  nature,  il  peut  estre 
raréfié  par  la  chaleur  du  cœur  plus  ou  moins  fort,  &  plus  ou  moins 
viste  qu'auparavant?  Et  si  on  examine  comment  cete  chaleur  se 
communique  aux  autres  membres,  ne  faut-il  pas  avouer  que  c'est 
par  le  moyen  du  sang,  qui  passant  par  le  cœur  s'y  reschauffe,  &  se 
respand  de  là  par  tout  le  cors.  D'où  vient  que,  si  on  oste  le  sang  de 
quelque  partie,  on  en  oste  par  mesme  moyen  la  chaleur;  &  encore 
que  le  cœur  fust  aussy  ardent  qu'un  fer  embrasé,  il  ne  suffiroit  pas 
pour  reschaufier  les  pieds  &  les  mains  tant  qu'il  fait,  s'il  n'y  envoyoit 
continuellement  de  nouveau  sang.  Puis  aussy  on  connoist  de  là, 
que  le  vray  usage  de  la  respiration  est  d'apporter  assez  d'air  frais 
dans  le  poumon,  pour  faire  que  le  sang,  qui  y  vient  de  la  concavité 
droite  du  cœur,  où  il  a  esté  raréfié  &  comme  changé  en  vapeurs,  s'y 
espaississe,  &  convertisse  en  sang  derechef,  avant  que  de  retomber 
dans  la  gauche,  sans  quoy  il  ne  pourroit  estre  propre  à  servir  de 
nourriture  au  feu  qui  y  est.  Ce  qui  se  confirme,  parce  qu'on  void  que 
les  animaux  qui  n'ont  point  de  poumons,  n'ont  aussy  qu'une  seule 
concavité  dans  le  cœur,  &  que  les  enfans,  qui  n'en  peuvent  user  pen- 
dant qu'ils  sont  renfermez  au  ventre  de  leurs  mères,  ont  une  ouver- 
ture par  où  il  coule  du  sang  de  la  vene  cave  en  la  concavité  gauche 
du  cœur,  &  un  conduit  par  où  il  en  vient  de  la  vene  arterieuse  en  la 
grande  artère,  sans  passer  par  le  poumon.  Puis  la  coction,  comment 
se  feroit-elle  en  l'estomac,  si  le  cœur  n'y  envoyoit  de  la  chaleur  par 
les  artères,  &  avec  cela  quelques  unes  des  plus  coulantes  parties  du 
sang,  qui  aydent  à  dissoudre  les  viandes  qu'on  y  a  mises  ?  Et  l'action 
qui  convertist  le  suc  de  ces  viandes  en  sang,  n'est  elle  pas  aysée  à 
connoistre,  si  on  considère  qu'il  se  distile,  en  passant  &  repassant 
par  le  cœur,  peutestre  plus  de  cent  ou  deux  cent  fois  en  chasque 
jour  ?  Et  qu'a-t-on  besoin  d'autre  chose,  pour  expliquer  la  nutrition, 
&  la  production  des  diverses  humeurs  qui  sont  dans  le  cors,  sinon 
de  dire  que  la  force,  dont  le  sang  en  se  raréfiant  passe  du  cœur  vers 
les  extremitez  des  artères,  fait  que  quelques  unes  de  ses  parties 
s'arestent  entre  celles  des  membres  où  elles  se  trouvent,  &  y 
prenent  la  place  de  quelques  autres  qu'elles  en  chassent  ;  &  que, 
selon  la  situation,  ou  la  figure,  ou  la  petitesse  des  pores  qu'elles 

rencontrent,  les  unes  se  vont  rendre  en  certains  lieux  plutost  que 
les  autres,  en  mesme  façon  que  chascun  peut  avoir  vû  divers  cribles, 
qui,  estant  diversement  percez,  servent  à  séparer  divers  grains  les 
uns  des  autres  ?  Et  enfin  ce  qu'il  y  a  de  plus  remarquable  en  tout 
cecy,  c'est  la  génération  des  esprits  animaux,  qui  sont  comme  un 
vent  très  subtil  ou  plutost  comme  une  flame  très  pure  &  très  vive, 
qui,  montant  continuellement  en  grande  abondance  du  cœur  dans 
le  cerveau,  se  va  rendre  de  là  par  les  nerfs  dans  les  muscles,  & 
donne  le  mouvement  à  tous  les  membres  ;  sans  qu'il  faille  imaginer 
d'autre  cause,  qui  face  que  les  parties  du  sang,  qui,  estant  les  plus 
agitées  &  les  plus  pénétrantes,  sont  les  plus  propres  à  composer  ces 
esprits,  se  vont  rendre  plutost  vers  le  cerveau  que  vers  ailleurs, 
sinon  que  les  artères,  qui  les  y  portent,  sont  celles  qui  vienent  du 
cœur  le  plus  en  ligne  droite  de  toutes,  &  que,  selon  les  règles  des 
Mechaniques,  qui  sont  les  mesmes  que  celles  de  la  Nature,  lorsque 
plusieurs  choses  tendent  ensemble  à  se  mouvoir  vers  un  mesme 
costé,  où  il  n'y  a  pas  assez  de  place  pour  toutes,  ainsi  que  les  parties 
du  sang  qui  sortent  de  la  concavité  gauche  du  cœur  tendent  vers  le 
cerveau,  les  plus  foibles  &  moins  agitées  en  doivent  estre  détour- 
nées par  les  plus  fortes,  qui  par  ce  moyen  s'y  vont  rendre  seules. 

J'avois  expliqué  assez  particulièrement  toutes  ces  choses,  dans 
le  traité  que  j'avois  eu  cy  devant  dessein  de  publier.  Et  en  suite  j'y 
avois  monstré  quelle  doit  estre  la  fabrique  des  nerfs  &  des  muscles 
du  cors  humain,  pour  faire  que  les  esprits  animaux,  estant  dedans, 
ayent  la  force  de  mouvoir  ses  membres  :  ainsi  qu'on  voit  que  les 
testes,  un  peu  après  estre  coupées,  se  remuent  encore,  &  mordent 
la  terre,  nonobstant  qu'elles  ne  soient  plus  animées  ;  quels  change- 
mens  se  doivent  faire  dans  le  cerveau,  pour  causer  la  veille,  &  le 
sommeil,  &  les  songes;  comment  la  lumière,  les  sons,  les  odeurs, 
les  goûts,  la  chaleur,  &  toutes  les  autres  qualitez  des  objets  exté- 
rieurs y  peuvent  imprimer  diverses  idées,  par  l'entremise  des  sens  ; 
comment  la  faim,  la  soif,  &  les  autres  passions  intérieures,  y 
peuvent  aussy  envoyer  les  leurs  ;  ce  qui  doit  y  estre  pris  pour  le  sens 
commun,  où  ces  idées  sont  receuës  ;  pour  la  mémoire  qui  les  con- 
serve ;  &  pour  la  fantaisie,  qui  les  peut  diversement  changer,  &  en 
composer  de  nouvelles,  &  par  mesme  moyen,  distribuant  les  esprits 
animaux  dans  les  muscles,  faire  mouvoir  les  membres  de  ce  cors, 

en  autant  de  diverses  façons,  &  autant  à  propos  des  objets  qui  se 
présentent  à  ses  sens,  &  des  passions  intérieures  qui  sont  en  luy, 
que  les  nostres  se  puissent  mouvoir  sans  que  la  volonté  les  con- 
duise. Ce  qui  ne  semblera  nullement  estrange  à  ceux  qui,  sçachant 
combien  de  divers  automates,  ou  machines  mouvantes,  l'industrie 
des  hommes  peut  faire,  sans  y  employer  que  fort  peu  de  pièces,  à 
comparaison  de  la  grande  multitude  des  os,  des  muscles,  des  nerfs, 
des  artères,  des  venes,  &  de  toutes  les  autres  parties  qui  sont  dans 
le  cors  de  chasque  animal,  considéreront  ce  cors  comme  une 
machine,  qui,  ayant  esté  faite  des  mains  de  Dieu,  est  incomparable- 
ment mieux  ordonnée,  &  a  en  soy  des  mouvemens  plus  admirables, 
qu'aucune  de  celles  qui  peuvent  estre  inventées  par  les  hommes. 

Et  je  m'estois  icy  particulièrement  aresté  à  faire  voir  que,  s'il  y 
avoit  de  telles  machines,  qui  eussent  les  organes  &  la  figure  exté- 
rieure d'un  singe,  ou  de  quelque  autre  animal  sans  raison,  nous 
n'aurions  aucun  moyen  pour  reconnoistre  qu'elles  ne  seroient  pas 
en  tout  de  mesme  nature  que  ces  animaux.  Au  lieu  que,  s'il  y  en  avoit 
qui  eussent  la  ressemblance  de  nos  cors,  &  imitassent  autant  nos 
actions  que  moralement  il  seroit  possible,  nous  aurions  tousjours 
deux  moyens  très  certains,  pour  reconnoistre  qu'elles  ne  seroient 
point  pour  cela  de  vrais  hommes.  Dont  le  premier  est  que  jamais 
elles  ne  pourroient  user  de  paroles  ny  d'autres  signes,  en  les  com- 
posant, comme  nous  faisons  pour  déclarer  aux  autres  nos  pensées. 
Car  on  peut  bien  concevoir  qu'une  machine  soit  tellement  faite 
qu'elle  profère  des  paroles,  &  mesme  qu'elle  en  profère  quelques 
unes  à  propos  des  actions  corporelles  qui  causeront  quelque  chan- 
gement en  ses  organes  :  comme,  si  on  la  touche  en  quelque  endroit, 
qu'elle  demande  ce  qu'on  luy  veut  dire;  si  en  un  autre,  qu'elle  crie 
qu'on  luy  fait  mal,  &  choses  semblables.  Mais  non  pas  qu'elle  les 
arrenge  diversement,  pour  respondre  au  sens  de  tout  ce  qui  se  dira 
en  sa  présence,  ainsi  que  les  hommes  les  plus  hebetez  peuvent 
faire.  Et  le  second  est  que,  bien  qu'elles  fissent  plusieurs  choses 
aussy  bien,  ou  peutestre  mieux  qu'aucun  de  nous,  elles  manque- 
roient  infalliblement  en  quelques  autres,  par  lesquelles  on  décou- 
vriroit  qu'elles  n'agiroient  pas  par  connoissance^  mais  seulement 
par  la  disposition  de  leurs  organes.  Car,  au  lieu  que  la  raison  est  un 
instrument  universel,  qui  peut  servir  en  toutes  sortes  de  ren- 

contres,  ces  organes  ont  besoin  de  quelque  particulière  disposition 
pour  chasque  action  particulière  ;  d'où  vient  qu'il  est  moralement 
impossible  qu'il  y  en  ait  assez  de  divers  en  une  machine,  pour  la 
faire  agir  en  toutes  les  occurrences  de  la  vie,  de  mesme  façon  que 
nostre  raison  nous  fait  agir. 

Or,  par  ces  deux  mesmes  moyens,  on  peut  aussy  connoistre  la 
différence,  qui  est  entre  les  hommes  &  les  bestes.  Car  c'est  une 
chose  bien  remarquable,  qu'il  n'y  a  point  d'hommes  si  hebetez  &  si 
stupides,  sans  en  excepter  mesme  les  insensez,  qu'ils  ne  soient 
capables  d'arrenger  ensemble  diverses  paroles,  &  d'en  composer  un 
discours  par  lequel  ils  facent  entendre  leurs  pensées  ;  &  qu'au  con- 
traire, il  n'y  a  point  d'autre  animal,  tant  parfait  &  tant  heureuse- 
ment né  qu'il  puisse  estre,  qui  face  le  semblable.  Ce  qui  n'arrive 
pas  de  ce  qu'ils  ont  faute  d'organes,  car  on  voit  que  les  pies  &  les 
perroquets  peuvent  proférer  des  paroles  ainsi  que  nous,  &  toutefois 
ne  peuvent  parler  ainsi  que  nous,  c'est  à  dire,  en  tesmoignant  qu'ils 
pensent  ce  qu'ils  disent;  au  lieu  que  les  hommes  qui,  estans  nés 
sours  &  muets,  sont  privez  des  organes  qui  servent  aux  autres  pour 
parler,  autant  ou  plus  que  les  bestes,  ont  coustume  d  inventer  d'eux 
mesmes  quelques  signes,  par  lesquels  ils  se  font  entendre  à  ceux 
qui,  estans  ordinairement  avec  eux,  ont  loysir  d'apprendre  leur 
langue.  Et  cecy  ne  tesmoigne  pas  seulement  que  les  bestes  ont 
moins  de  raison  que  les  hommes,  mais  qu'elles  n'en  ont  point  du 
tout.  Car  on  voit  qu'il  n'en  faut  que  fort  peu  pour  sçavoir  parler;  & 
d'autant  qu'on  remarque  de  l'inesgalité  entre  les  animaux  d'une 
mesme  espèce,  aussy  bien  qu'entre  les  hommes,  &  que  les  uns  sont 
plus  aysez  à  dresser  que  les  autres,  il  n'est  pas  croyable  qu'un  singe 
ou  un  perroquet,  qui  seroit  des  plus  parfaits  de  son  espèce,  n'éga- 
last  en  cela  un  enfant  des  plus  stupides,  ou  du  moins  un  enfant  qui 
auroit  le  cerveau  troublé,  si  leur  ame  n'estoit  d'une  nature  du  tout 
différente  de  la  nostre.  Et  on  ne  doit  pas  confondre  les  paroles  avec 
les  mouvemens  naturels,  qui  tesmoignent  les  passions,  &  peuvent 
estre  imitez  par  des  machines  aussy  bien  que  par  les  animaux;  ny 
penser,  comme  quelques  Anciens,  que  les  bestes  parlent,  bien  que 
nous  n'entendions  pas  leur  langage  :  car  s'il  estoit  vray,  puisqu'elles 
ont  plusieurs  organes  qui  se  rapportent  aux  nostres,  elles  pour- 
roient  aussy  bien  se  faire  entendre  à  nous  qu'à  leurs  semblables. 

C'est  aussy  une  chose  fort  remarquable  que,  bien  qu'il  y  ait  plu- 
sieurs animaux  qui  tesmoignent  plus  d'industrie  que  nous  en  quel- 
ques unes  de  leurs  actions,  on  voit  toutefois  que  les  mesmes  n'en 
tesmoignent  point  du  tout  en  beaucoup  d'autres  :  de  façon  que  ce 
qu'ils  font  mieux  que  nous  ne  prouve  pas  qu'ils  ont  de  l'esprit;  car, 
à  ce  conte,  ils  en  auroient  plus  qu'aucun  de  nous,  &  feroient  mieux 
en  toute  autre  chose  ;  mais  plutost  qu'ils  n'en  ont  point,  &  que  c'est  la 
Nature  qui  agist  en  eux,  selon  la  disposition  de  leurs  organes  :  ainsi 
qu'on  voit  qu'un  horologe,  qui  n'est  composé  que  de  roues  &  de 
ressors,  peut  conter  les  heures,  &  mesurer  le  tems,  plus  justement 
que  nous  avec  toute  nostre  prudence. 

J'avois  descrit,  après  cela,  l'ajn^aisonnable,  &  fait  voir  qu'elle 
ne  peut  aucunement  estre  tirée  de  la  puissance  de  la  matière,  ainsi 
que  les  autres  choses  dont  j'avois  parlé,  mais  qu'elle  doit  expressé- 
ment estre  créée.  Et  comment  il  ne  suffit  pas  qu'elle  soit  logée  dans 
le  cors  humain,  ainsi  qu'un  pilote  en  son  navire,  sinon  peutestre 
pour  mouvoir  ses  membres,  mais  qu'il  est  besoin  qu'elle  soit  jointe 
&  unie  plus  estroitement  avec  luy,  pourâv^ôtr7^ù1ÉrTcela7"3es  sehiï- 
mens  &  des  appétits  semblables  aux  nostres,  &  ainsi  composer  un 
vray  homme.  Au  reste,  je  me  suis  icy  un  peu  estendu  sur  le  sujet  de 
l'ame,  à  cause  qu'il  est  des  plus  importans.  Car,  après  l'erreur  de 
ceux  qui  nient  Dieu,  laquelle  je  pense  avoir  cy  dessus  assez  réfutée, 
il  n'y  en  a  point  qui  esloigne  plutost  les  esprits  foibles  du  droit  che- 
min de  la  vertu,  que  d'imaginer  que  l'ame  des  bestes  soit  de  mesme 
nature  que  la  nostre,  &  que,  par  conséquent,  nous  n'avons  rien  à 
.  craindre,  ny  à  espérer,  après  cete  vie,  non  plus  que  les  mousches  & 
les  fourmis.  Au  lieu  que,  lorsqu'on  sçait  combien  elles  différent,  on 
comprent  beaucoup  mieux  les  raisons  qui  prouvent  que  la  nostre 
est  d'une  nature  entièrement  indépendante  du  cors,  &  par  consé- 
quent qu'elle  n'est  point  sujette  à  mourir  avec  luy  :  puis,  d'autant 
qu'on  ne  voit  point  d'autres  causes  qui  la  destruisent,  on  est  natu- 
rellement porté  à  juger  de  là  qu'elle  est  immortelle. 

sixième  Or,  il  y  a  maintenant  trois  ans  que  j'estois  parvenu  à  la  fin  du 

partie  traité  qui  contient  toutes  ces  choses,  &  que  je  commençois  à  le 
revoir,  affin  de  le  mettre  entre  les  mains  d'un  imprimeur,  lorsque 
j'appris  que  des  personnes  à  qui  je  défère,  &  dont  l'authorité  ne 

peut  gueres  moins  sur  mes  actions,  que  ma  propre  raison  sur  mes 
pensées,  avoient  desapprouvé  une  opinion  de  Physique,  publiée  un 
peu  auparavant  par  quelque  autre,  de  laquelle  je  ne  veux  pas  dire 
que  je  fusse,  mais  bien  que  je  n'y  avois  rien  remarqué,  avant  leur 
censure,  que  je  pusse  imaginer  estre  préjudiciable  ny  à  la  Religion 
ny  à  l'Estat,  ny,  par  conséquent,  qui  m'eust  empesché  de  l'escrire, 
si  la  raison  me  l'eust  persuadée,  &  que  cela  me  fit  craindre  qu'il  ne 
s'en  trouvast  tout  de  mesme  quelqu'une  entre  les  mienes,  en 
laquelle  je  me  fusse  mépris,  nonobstant  le  grand  soin  que  j'ay  tous- 
jours  eu  de  n'en  point  recevoir  de  nouvelles  en  ma  créance,  dont  je 
n'eusse  des  démonstrations  très  certaines,  &  de  n'en  point  escrire, 
qui  pussent  tourner  au  desavantage  de  personne.  Ce  qui  a  esté  suffi- 
sant pour  m'obliger  à  changer  la  resolution  que  j'avois  eue  de  les 
publier.  Car,  encore  que  les  raisons,  pour  lesquelles  je  l'avois  prise 
auparavant,  fussent  très  fortes,  mon  inclination,  qui  m'a  tousjours 
fait  haïr  le  mestier  de  faire  des  livres,  m'en  fit  incontinent  trouver 
assez  d'autres  pour  m'en  excuser.  Et  ces  raisons  de  part  &  d'autre 
sont  telles,  que  non  seulement  j'ay  icy  quelque  interest  de  les  dire, 
mais  peut-estre  aussy  que  le  public  en  a  de  les  sçavoir. 

Je  n'ay  jamais  fait  beaucoup  d'estat  des  choses  qui  venoient  de 
mon  esprit,  &  pendant  que  je  n'ay  receilly  d'autres  fruits  de  la 
méthode  dont  je  me  sers,  sinon  que  je  me  suis  satisfait,  touchant 
quelques  difïïcultez  qui  apartienent  aux  sciences  spéculatives,  ou 
bien  que  j'ay  tasché  de  régler  mes  meurs  par  les  raisons  qu'elle 
m'enseignoit,  je  n'ay  point  creu  estre  obligé  d'en  rien  escrire.  Car, 
pour  ce  qui  touche  les  meurs,  chascun  abonde  si  fort  en  son  sens, 
qu'il  se  pourroit  trouver  autant  de  reformateurs  que  de  testes,  s'il 
estoit  permis  à  d'autres  qu'à  ceux  que  Dieu  a  establis  pour  souve- 
rains sur  ses  peuples,  ou  bien  ausquels  il  a  donné  assez  de  grâce  & 
de  zele  pour  estre  prophètes,  d'entreprendre  d'y  rien  changer;  & 
bien  que  mes  spéculations  me  pleussent  fort,  j'ay  creu  que  les 
autres  en  avoient  aussy,  qui  leur  plaisoient  peut-estre  davantage. 
Mais,  sitost  que  j'ay  eu  acquis  quelques  notions  générales  touchant 
la  Physique,  &  que,  commençant  à  les  esprouver  en  diverses  difii- 
cultez  particulières,  j'ay  remarqué  jusques  où  elles  peuvent  con- 
duire, &  combien  elles  différent  des  principes  dont  on  s'est  servi 
jusques  a  présent,  j'ay  creu  que  je  ne  pouvois  les  tenir  cachées, 

sans  pécher  grandement  contre  la  loy  qui  nous  oblige  à  procurer, 
autant  qu'il  est  en  nous,  le  bien  gênerai  de  tous  les  hommes.  Car 
elles  m'ont  fait  voir  qu'il  est  possible  de  parvenir  à  des  connois- 
sances  qui  soient  fort  utiles  à  la  vie,  &  qu'au  lieu  de  cete  Philoso- 
phie spéculative,  qu'on  enseigne  dans  les  escholes,  on  en  peut  trou- 
ver une  pratique,  par  laquelle  connoissant  la  force  &  les  actions  du 
feu,  de  l'eau,  de  l'air,  des  astres,  des  cieux,  &  de  tous  les  autres  cors 
qui  nous  environnent,  aussy  distinctement  que  nous  connoissons 
les  divers  métiers  de  nos  artisans,  nous  les  pourrions  employer  en 
mesme  façon  à  tous  les  usages  ausquels  ils  sont  propres,  &  ainsi 
nous  rendre  comme  maistres  &  possesseurs  de  la  Nature.  Ce  qui 
n'est  pas  seulement  à  désirer  pour  l'invention  d'une  infinité  d'arti- 
fices, qui  feroient  qu'on  jouiroft,  sans  aucune  peine,  des  fruits  de  la 
terre  &  de  toutes  les  commoditez  qui  s'y  trouvent,  mais  principale- 
ment aussy  pour  la  conservation  de  la  santé,  laquelle  est  sans  doute 
le  premier  bien,  &  le  fondement  de  tous  les  autres  biens  de  cete  vie. 
Car  mesme  l'esprit  dépend  si  fort  du  tempérament,  &  de  la  disposi- 
tion des  organes  du  cors,  que  s'il  est  possible  de  trouver  quelque 
moyen,  qui  rende  communément  les  hommes  plus  sages  &  plus 
habiles  qu'ils  n'ont  esté  jusques  icy,  je  croy  que  c'est  dans  la  Méde- 
cine qu'on  doit  le  chercher.  Il  est  vray  que  celle  qui  est  maintenant 
en  usage  contient  peu  de  choses  dont  l'utilité  soit  si  remarquable. 
Mais,  sans  que  j'aye  aucun  dessein  de  la  mespriser,  je  m'assure  qu'il 
n'y  a  personne,  mesme  de  ceux  qui  en  font  profession,  qui  n'avoue 
que  tout  ce  qu'on  y  sçait  n'est  presque  rien,  à  comparaison  de  ce  qui 
reste  à  y  sçavoir,  &  qu'on  se  pourroit  exemter  d'une  infinité  de 
maladies,  tant  du  cors  que  de  l'esprit,  &  mesme  aussy  peutestre  de 
l'affoiblissement  de  la  vieillesse,  si  on  avoit  assez  de  connoissance 
de  leurs  causes,  &  de  tous  les  remèdes  dont  la  Nature  nous  a  pour- 
veus.  Or,  ayant  dessein  d'employer  toute  ma  vie  à  la  recherche 
d'une  science  si  nécessaire,  &  ayant  rencontré  un  chemin  qui  me 
semble  tel  qu'on  doit  infalliblement  la  trouver  en  le  suivant,  si  ce 
n'est  qu'on  en  soit  empesché,  ou  par  la  brièveté  de  la  vie,  ou  par  le 
défaut  des  expériences,  je  jugeois  qu'il  n'y  avoit  point  de  meilleur 
remède  contre  ces  deux  empeschemens,  que  de  communiquer  fidel- 
lement  au  public  tout  le  peu  que  j'aurois  trouvé,  &  de  convier  les 
bons  esprits  à  tascher  de  passer  plus  outre,  en  contribuant,  chascun 


DISCOVRS  DE  LA  METHODE 


47 


selon  son  inclination  &  son  pouvoir,  aux  expériences  qu'  il  faudroit 
faire,  &  communiquant  aussy  au  public  toutes  les  choses  qu'ils 
apprendroient,  affin  que  les  derniers  commençeant  où  les  precedens 
auroient  achevé,  &  ainsi  joignant  les  vies  &  les  travaux  de  plu- 
sieurs, nous  allassions  tous  ensemble  beaucoup  plus  loin,  que  chas- 
cun  en  particulier  ne  sçauroit  faire. 

Mesme  je  remarquois,  touchant  les  expériences,  qu'elles  sont^ 
d'autant  plus  nécessaires,  qu'on  est  plus  avancé  en  connoissance. 
Car,  pour  le  commencement,  il  vaut  mieux  ne  se  servir  que  de 
celles  qui  se  présentent  d'elles  mesmes  à  nos  sens,  &  que  nous  ne 
sçaurions  ignorer,  pourvû  que  nous  y  facions  tant  soit  peu  de 
reflexion,  que  d'en  chercher  de  plus  rares  &estudiées.  Dont  la  rai- 
son est  que  ces  plus  rares  trompent  souvent,  lorsqu'on  ne  sçait  pas 
encore  les  causes  des  plus  communes^  &  que  les  circonstances  dont 
elles  dépendent  sont  quasi  tousjours  si  particulières  &  si  petites, 
qu'il  est  très  malaysé  de  les  remarquer.  Mais  l'ordre  que  j'ay  tenu 
en  cecy  a  esté  tel  :  Premièrement,  j'ay  tasché  de  trouver  en  gênerai 
les  Principes,  ou  Premières  Causes,  de  tout  ce  qui  est,  ou  qui  peut 
estre,  dans  le  monde,  sans  rien  considérer,  pour  cet  effect,  que 
Dieu  seul,  qui  l'a  créé,  ny  les  tirer  d'ailleurs  que  de  certaines 
semences  de  Veritez  qui  sont  naturellement  en  nos  ames.  Après 
cela,  j'ay  examiné  quels  estoient  les  premiers  &  plus  ordinaires 
effets  qu'on  pouvoit  déduire  de  ces  causes  :  &  il  me  semble  que,  par 
là,  j'ay  trouvé  des  Cieux,  des  Astres,  une  Terre,  &  mesme,  sur  la 
terre,  de  l'Eau,  de  l'Air,  du  Feu,  des  Minéraux,  &  quelques  autres 
telles  choses,  qui  sont  les  plus  communes  de  toutes  &  les  plus 
simples,  &  par  conséquent  les  plus  aysées  à  connoistre.  Puis,  lors- 
que j'ay  voulu  descendre  à  celles  qui  estoient  plus  particulières,  il 
s'en  est  tant  présenté  à  moy  de  diverses,  que  je  n'ay  pas  creu  qu'il 
fust  possible  à  l'esprit  humain  de  distinguer  les  formes  ou  espèces 
de  cors  qui  sont  sur  la  terre,  d'une  infinité  d'autres  qui  pourroient  y 
estre,  si  c'eust  esté  le  vouloir  de  Dieu  de  les  y  mettre,  ny,  par  consé- 
quent, de  les  rapporter  à  nostre  usage,  si  ce  n'est  qu'on  viene  au 
devant  des  causes  par  les  effets,  &  qu'on  se  serve  de  plusieurs  expé- 
riences particulières.  En  suite  de  quoy,  repassant  mon  esprit  sur 
tous  les  objets  qui  s'estoient  jamais  présentez  à  mes  sens,  j'ose  bien 
dire  que  je  n'y  ay  remarqué  aucune  chose  que  je  ne  peusse  assez 

commodément  expliquer  par  les  principes  que  j'avois  trouvez.  Mais 
il  faut  aussy  que  j'avoue  que  la  puissance  de  la  Nature  est  si  ample 
&  si  vaste,  &  que  ces  principes  sont  si  simples  &  si  généraux,  que  je 
ne  remarque  quasi  plus  aucun  effect  particulier,  que  d'abord  je  ne 
connoisse  qu'il  peut  en  estre  déduit  en  plusieurs  diverses  façons,  & 
que  ma  plus  grande  difficulté  est  d'ordinaire  de  trouver  en  laquelle 
de  ces  façons  il  en  dépend.  Car  à  cela  je  ne  sçay  point  d'autre  expé- 
dient que  de  chercher  derechef  quelques  expériences,  qui  soient 
telles,  que  leur  événement  ne  soit  pas  le  mesme,  si  c'est  en  l'une  de 
ces  façons  qu'on  doit  l'expliquer,  que  si  c'est  en  l'autre.  Au  reste, 
j'en  suis  maintenant  là,  que  je  voy,  ce  me  semble,  assez  bien  de 
quel  biaiz  on  se  doit  prendre  à  faire  la  plus  part  de  celles  qui 
peuvent  servir  à  cet  effect.  Mais  je  voy  aussy  qu'elles  sont  telles,  & 
en  si  grand  nombre,  que  ny  mes  mains,  ny  mon  revenu,  bien  que 
j'en  eusse  mille  fois  plus  que  je  n'en  ay,  ne  sçauroient  suffire  pour 
toutes.  En  sorte  que,  selon  que  j'auray  désormais  la  commodité 
d'en  faire  plus  ou  moins,  j'avanceray  aussy  plus  ou  moins  en  la  con- 
noissance  de  la  Nature.  Ce  que  je  me  promettois  de  faire  con- 
noistre,  par  le  traité  que  j'avois  escrit,  &  d'y  monstrer  si  clairement 
futilité  que  le  public  en  peut  recevoir,  que  j'obligerois  tous  ceux 
qui  désirent  en  gênerai  le  bien  des  hommes,  c'est  à  dire,  tous  ceux 
qui  sont  en  effect  vertueux,  &  non  point  par  faux  semblant,  ny  seu- 
lement par  opinion,  tant  à  me  communiquer  celles  qu'ils  ont  desjà 
faites,  qu'à  m'ayder  en  la  recherche  de  celles  qui  restent  à  faire. 

Mais  j'ay  eu,  depuis  ce  tems  là,  d'autres  raisons  qui  m'ont  fait 
changer  d'opinion,  &  penser  que  je  devois  véritablement  continuer 
d'escrire  toutes  les  choses  que  je  jugerois  de  quelque  importance,  à 
mesure  que  j'en  découvrirois  la  vérité,  &  y  apporter  le  mesme  soin 
que  si  je  les  voulois  faire  imprimer  :  tant  affin  d'avoir  d'autant  plus 
d'occasion  de  les  bien  examiner,  comme  sans  doute  on  regarde 
tousjours  de  plus  prés  à  ce  qu'on  croit  devoir  estre  veu  par  plu- 
sieurs, qu'à  ce  qu  on  ne  fait  que  pour  soy  mesme,  &  souvent  les 
choses,  qui  m'ont  semblé  vrayes  lorsque  j'ay  commencé  à  les  con- 
cevoir, m'ont  parû  fausses,  lorsque  je  les  ay  voulu  mettre  sur  le 
papier;  qu  affin  de  ne  perdre  aucune  occasion  de  profiter  au  public, 
si  j'en  suis  capable,  &  que,  si  mes  escrits  valent  quelque  chose, 
ceux  qui  les  auront  après  ma  mort,  en  puissent  user,  ainsi  qu'il  sera 

le  plus  à  propos.  Mais  que  je  ne  devois  aucunement  consentir  qu'ils 
fussent  publiez  pendant  ma  vie,  affin  que  ny  les  oppositions  &  con- 
troverses ausquelles  ils  seroient  peutestre  sujets,  ny  mesme  la 
réputation  telle  quelle,  qu'ils  me  pourroient  acquérir,  ne  me  don- 
nassent aucune  occasion  de  perdre  le  tems  que  j'ay  dessein  d'em- 
ployer à  m'instruire.  Car,  bien  que  il  soit  vray  que  chasque  homme 
est  obligé  de  procurer,  autant  qu'il  est  en  luy,  le  bien  des  autres,  & 
que  c'est  proprement  ne  valoir  rien  que  de  n'estre  utile  à  personne, 
toutefois  il  est  vray  aussy  que  nos  soins  se  doivent  estendre  plus 
loin  que  le  tems  présent,  &  qu'il  est  bon  d'omettre  les  choses  qui 
apporteroient  peutestre  quelque  profit  à  ceux  qui  vivent,  lorsque 
c'est  à  dessein  d'en  faire  d'autres  qui  en  apportent  d'avantage  à  nos 
neveux.  Comme,  en  effect,  je  veux  bien  qu'on  sçache  que  le  peu  que 
j'ay  appris  jusques  icy,  n'est  presque  rien,  à  comparaison  de  ce  que 
j'ignore,  &  que  je  ne  désespère  pas  de  pouvoir  apprendre.  Car  c'est 
quasi  le  mesme  de  ceux  qui  découvrent  peu  à  peu  la  vérité  dans  les 
sciences,  que  de  ceux  qui,  commençeant  à  devenir  riches,  ont  moins 
de  peine  à  faire  de  grandes  acquisitions,  qu'ils  n'ont  eu  auparavant, 
estant  plus  pauvres,  à  en  faire  de  beaucoup  moindres.  Ou  bien  on 
peut  les  comparer  aux  chefs  d'armée,  dont  les  forces  ont  coustume 
de  croistre  à  proportion  de  leurs  victoires,  &  qui  ont  besoin  de  plus 
de  conduite,  pour  se  maintenir  après  la  perte  d'une  bataille,  qu'ils 
n'ont,  après  l'avoir  gaignée,  à  prendre  des  villes  &  des  provinces. 
Car  c'est  véritablement  donner  des  batailles,  que  de  tascher  à 
vaincre  toutes  les  difhcultez  &  les  erreurs,  qui  nous  empeschent  de 
parvenir  à  la  connoissance  de  la  vérité;  &  c'est  en  perdre  une,  que 
de  recevoir  quelque  fausse  opinion,  touchant  une  matière  un  peu 
générale  &  importante.  Il  faut,  après,  beaucoup  plus  d'adresse, 
pour  se  remettre  au  mesme  estât  qu'on  estoit  auparavant,  qu'il  ne 
faut  a  faire  de  grans  progrés,  lorsqu'on  a  desjà  des  principes  qui 
sont  assurez.  Pour  moy,  si  j'ay  cy  devant  trouvé  quelques  veritez 
dans  les  sciences  (&  j'espere  que  les  choses  qui  sont  contenues  en 
ce  volume  feront  juger  que  j'en  ay  trouvé  quelques  unes)  je  puis 
dire  que  ce  ne  sont  que  des  suites  &  des  dépendances  de  cinq  ou  six 
principales  difficultez  que  j'ay  surmontées,  &  que  je  conte  pour 
autant  de  batailles  où  j'ay  eu  l'heur  de  mon  costé.  Mesme  je  ne 
craindray  pas  de  dire,  que  je  pense  n'avoir  plus  besoin  d'en  gaigner 

que  deux  ou  trois  autres  semblables,  pour  venir  entièrement  à  bout 
de  mes  desseins;  &  que  mon  aage  n'est  point  si  avancé  que,  selon  le 
cours  ordinaire  de  la  Nature,  je  ne  puisse  encore  avoir  assez  de  loy- 
sir  pour  cet  efïect.  Mais  je  croy  estre  d'autant  plus  obligé  à  ménager 
le  tems  qui  me  reste,  que  j'ay  plus  d'espérance  de  le  pouvoir  bien 
employer;  et  j'aurois  sans  doute  plusieurs  occasions  de  le  perdre, 
si  je  publiois  les  fondemens  de  ma  Physique.  Car,  encore  qu'ils 
soient  presque  tous  si  evidens  qu'il  ne  faut  que  les  entendre  pour 
les  croire,  &  qu'il  n'y  en  ait  aucun  dont  je  ne  pense  pouvoir  donner 
des  démonstrations;  toutefois,  à  cause  qu'il  est  impossible  qu'il 
soient  accordans  avec  toutes  les  diverses  opinions  des  autres 
hommes,  je  prevoy  que  je  serois  souvent  diverti  par  les  oppositions 
qu'ils  feroient  naistre. 

On  peut  dire  que  ces  oppositions  seroient  utiles,  tant  affin  de 
me  faire  connoistre  mes  fautes,  qu'affin  que,  si  j'avois  quelque  chose 
de  bon,  les  autres  en  eussent  par  ce  moyen  plus  d'intelligence, 
&,  comme  plusieurs  peuvent  plus  voir  qu'un  homme  seul,  que 
commenceant  des  maintenant  à  s'en  servir,  ils  m'aydassent  aussy  de 
leurs  inventions.  Mais,  encore  que  je  me  reconnoisse  extrêmement 
sujet  à  faillir,  &  que  je  ne  me  fie  quasi  jamais  aux  premières  pen- 
sées qui  me  vienent,  toutefois  l'expérience  que  j'ay  des  objections 
qu'on  me  peut  faire,  m'empesche  d'en  espérer  aucun  profit  :  car  j'ay 
desjà  souvent  esprouvé  les  jugemens,  tant  de  ceux  que  j'ay  tenus 
pour  mes  amis,  que  de  quelques  autres  à  qui  je  pensois  estre  indif- 
fèrent, &  mesme  aussy  de  quelques  uns  dont  je  sçavois  que  la  mali- 
gnité &  l'envie  tascheroient  assez  à  découvrir  ce  que  l'affection 
cacheroit  à  mes  amis.  Mais  il  est  rarement  arrivé  qu'on  m'ayt 
objecté  quelque  chose  que  je  n'eusse  point  du  tout  preveuë,  si  ce 
n'est  qu'elle  fust  fort  éloignée  de  mon  sujet.  En  sorte  que  je  n'ay 
quasi  jamais  rencontré  aucun  censeur  de  mes  opinions,  qui  ne  me 
semblast  ou  moins  rigoureux,  ou  moins  équitable,  que  moy  mesme. 
Et  je  n'ay  jamais  remarqué  non  plus  que  par  le  moyen  des  disputes 
qui  se  pratiquent  dans  les  Escholes,  on  ait  découvert  aucune  vérité 
qu'on  ignorast  auparavant.  Car  pendant  que  chascun  tasche  de 
vaincre,  on  s'exerce  bien  plus  à  faire  valoir  la  vraysemblance,  qu'à 
peser  les  raisons  de  part  &  d'autre.  Et  ceux  qui  ont  esté  long  tems 
bons  avocats,  ne  sont  pas  pour  cela,  par  après,  meilleurs  juges. 

Pour  l'utilité  que  les  autres  recevroient  de  la  communication 
de  mes  pensées,  elle  ne  pourroit  aussy  estre  fort  grande,  d'autant 
que  je  ne  les  ay  point  encore  conduites  si  loin,  qu'il  ne  soit  besoin 
d'y  ajouster  beaucoup  de  choses,  avant  que  de  les  appliquer  à 
l'usage.  Et  je  pense  pouvoir  dire  sans  vanité  que,  s'il  y  a  quelqu'un 
qui  en  soit  capable,  ce  doit  estre  plutost  moy  qu'aucun  autre.  Non 
pas  qu'il  ne  puisse  y  avoir  au  monde  plusieurs  esprits  incompara- 
blement meilleurs  que  le  mien;  mais  pource  qu'on  ne  sçauroit  si 
bien  concevoir  une  chose,  &  la  rendre  siene,  lorsqu'on  l'apprent  de 
quelque  autre,  que  lorsqu'on  l'invente  soy  mesme.  Ce  qui  est  si 
véritable,  en  cete  matière,  que,  bien  que  j'aye  souvent  expliqué 
quelques  unes  de  mes  opinions  à  des  personnes  de  très  bon  esprit, 
&  qui,  pendant  que  je  leur  parlois,  sembloient  les  entendre  fort  dis- 
tinctement, toutefois  lorsqu'ils  les  ont  redites,  j'ay  remarqué  qu'ils 
les  ont  changées  presque  tousjours  en  telle  sorte  que  je  ne  les  pou- 
vois  plus  avouer  pour  mienes.  A  l'occasion  de  quoy  je  suis  bien 
ayse  de  prier  icy  nos  neveux,  de  ne  croire  jamais  que  les  choses 
qu'on  leur  dira  vienent  de  moy,  lorsque  je  ne  les  auray  point  moy 
mesme  divulguées.  Et  je  ne  m'estonne  aucunement  des  extrava- 
gances qu'on  attribue  à  tous  ces  anciens  Philosophes  dont  nous 
n'avons  point  les  escrits,  ny  ne  juge  pas,  pour  cela,  que  leurs  pen- 
sées ayent  esté  fort  déraisonnables,  veu  qu'ils  estoient  des  meilleurs 
esprits  de  leurs  tems,  mais  seulement  qu'on  nous  les  a  mal  rappor- 
tées. Comme  on  voit  aussy  que  presque  jamais  il  n'est  arrivé  qu'au- 
cun de  leurs  sectateurs  les  ait  surpassez;  &  je  m'assure  que  les  plus 
passionnez  de  ceux  qui  suivent  maintenant  Aristote,  se  croyroient 
heureux,  s'ils  avoient  autant  de  connoissance  de  la  Nature  qu'il  en  a 
eu,  encore  mesme  que  ce  fust  à  condition  qu'ils  n'en  auroient 
jamais  davantage.  Ils  sont  comme  le  lierre,  qui  ne  tend  point  à 
monter  plus  haut  que  les  arbres  qui  le  soutienent,  &  mesme  souvent 
qui  redescend  après  qu'il  est  parvenu  jusques  à  leur  faiste.  Car  il 
me  semble  aussy  que  ceux  là  redescendent,  c'est  à  dire,  se  rendent 
en  quelque  façon  moins  sçavans  que  s'ils  s'abstenoient  d'estudier, 
lesquels,  non  contens  de  sçavoir  tout  ce  qui  est  intelligiblement 
expliqué  dans  leur  Autheur,  veulent,  outre  cela,  y  trouver  la  solu- 
tion de  plusieurs  difficultez,  dont  il  ne  dit  rien  &  ausquelles  il  n'a 
peutestre  jamais  pensé.  Toutefois,  leur  façon  de  philosopher  est 

fort  commode,  pour  ceux  qui  n'ont  que  des  esprits  fort  médiocres  : 
car  l'obscurité  des  distinctions  &  des  principes  dont  ils  se  servent 
est  cause  qu'ils  peuvent  parler  de  toutes  choses  aussy  hardiment 
que  s'ils  les  sçavoient,  &  soustenir  tout  ce  qu'ils  en  disent  contre  les 
plus  subtils  &  les  plus  habiles,  sans  qu'on  ait  moyen  de  les  con- 
vaincre. En  quoy  ils  me  semblent  pareils  à  un  aveugle,  qui,  pour  se 
battre  sans  desavantage  contre  un  qui  voit,  l'auroit  fait  venir  dans  le 
fonds  de  quelque  cave  fort  obscure.  Et  je  puis  dire  que  ceux  cy  ont 
interest  que  je  m'abstiene  de  publier  les  principes  de  la  Philosophie 
dont  je  me  sers  :  car  estans  très  simples  &  très  evidens,  comme  ils 
sont,  je  ferois  quasi  le  mesme  en  les  publiant,  que  si  j'ouvrois 
quelques  fenêtres,  &  faisois  entrer  du  jour  dans  cete  cave,  où  ils  sont 
descendus  pour  se  battre.  Mais  mesme  les  meilleurs  esprits  n'ont 
pas  occasion  de  souhaiter  de  les  connoistre  :  car  s'ils  veulent  sça- 
voir  parler  de  toutes  choses,  &  acquérir  la  réputation  d'estre  doctes, 
ils  y  parviendront  plus  aysement  en  se  contentant  de  la  vraysem- 
blance,  qui  peut  estre  trouvée  sans  grande  peine  en  toutes  sortes 
de  matières,  qu'en  cherchant  la  vérité,  qui  ne  se  découvre  que 
peu  à  peu  en  quelques  unes,  &  qui,  lorsqu'il  est  question  de  par- 
ler des  autres,  oblige  à  confesser  franchement  qu'on  les  ignore. 
Que  s'ils  préfèrent  la  connoissance  de  quelque  peu  de  veritez  à  la 
vanité  de  paroistre  n'ignorer  rien,  comme  sans  doute  elle  est  bien 
préférable,  &  qu'ils  vueillent  suivre  un  dessein  semblable  au  mien, 
ils  n'ont  pas  besoin,  pour  cela,  que  je  leur  die  rien  davantage  que  ce 
que  j'ay  desja  dit  en  ce  discours.  Car,  s'ils  sont  capables  de  passer 
plus  outre  que  je  n'ay  fait,  ils  le  seront  aussy,  à  plus  forte  raison,  de 
trouver  d'eux  mesmes  tout  ce  que  je  pense  avoir  trouvé.  D'autant 
que,  n'ayant  jamais  rien  examiné  que  par  ordre,  il  est  certain  que 
ce  qui  me  reste  encore  à  découvrir  est  de  soy  plus  difficile  &  plus 
caché  que  ce  que  j'ay  pû  cy  devant  rencontrer,  &  ils  auroient  bien 
moins  de  plaisir  à  l'apprendre  de  moy  que  d'eux  mesmes.  Outre  que 
l'habitude  qu'ils  acquerront,  en  cherchant  premièrement  des  choses 
faciles,  &  passant  peu  à  peu  par  degrez  à  d'autres  plus  difficiles, 
leur  servira  plus  que  toutes  mes  instructions  ne  sçauroient  faire. 
Comme  pour  moy,  je  me  persuade  que,  si  on  m'eust  enseigné,  dés 
ma  jeunesse,  toutes  les  veritez  dont  j'ay  cherché  depuis  les  démons- 
trations, &  que  je  n'eusse  eu  aucune  peine  à  les  apprendre,  je  n'en 

aurois  peutestre  jamais  sceu  aucunes  autres,  &  du  moins  que 
jamais  je  n'aurois  acquis  l'habitude  &  la  facilité,  que  je  pense 
avoir,  d'en  trouver  tousjours  de  nouvelles,  à  mesure  que  je  m'ap- 
plique à  les  chercher.  Et  en  un  mot,  s'il  y  a  au  monde  quelque 
ouvrage,  qui  ne  puisse  estre  si  bien  achevé  par  aucun  autre,  que  par 
le  mesme  qui  l'a  commencé,  c'est  celuy  auquel  je  travaille. 

Il  est  vray  que,  pour  ce  qui  est  des  expériences  qui  peuvent  y 
servir,  un  homme  seul  ne  sçauroit  suffire  à  les  faire  toutes.  Mais  il 
n'y  sçauroit  aussy  employer  utilement  d'autres  mains  que  les  sienes, 
sinon  celles  des  artisans,  ou  telles  gens  qu'il  pourroit  payer,  &  à  qui 
l'espérance  du  gain,  qui  est  un  moyen  très  efficace,  feroit  faire 
exactement  toutes  les  choses  qu'il  leur  prescriroit.  Car,  pour  les 
volontaires,  qui,  par  curiosité  ou  désir  d'apprendre,  s'offriroient 
peutestre  de  luy  ayder,  outre  qu'ils  ont  pour  l'ordinaire  plus  de  pro- 
messes que  d'effect,  &  qu'ils  ne  font  que  de  belles  propositions  dont 
aucune  jamais  ne  réussit,  ils  voudroient  infalliblement  estre  payez 
par  l'explication  de  quelques  difficultez,  ou  du  moins  par  des  com- 
plimens  &  des  entretiens  inutiles,  qui  ne  luy  sçauroient  couster  si 
peu  de  son  tems  qu'il  n'y  perdist.  Et  pour  les  expériences  que  les 
autres  ont  desja  faites,  quand  bien  mesme  ils  les  luy  voudroient 
communiquer,  ce  que  ceux  qui  les  nomment  des  secrets  ne  feroient 
jamais,  elles  sont,  pour  la  plus  part,  composées  de  tant  de  circon- 
stances, ou  d'ingrediens  superflus,  qu'il  luy  seroit  très  malaysé  d'en 
déchiffrer  la  vérité.  Outre  qu'il  les  trouveroit  presque  toutes  si  mal 
expliquées,  ou  mesme  si  fausses,  à  cause  que  ceux  qui  les  ont  faites 
se  sont  efforcez  de  les  faire  paroistre  conformes  à  leurs  principes, 
que,  s'il  y  en  avoit  quelques  unes  qui  luy  servissent,  elles  ne  pour- 
roient  derechef  valoir  le  tems  qu'il  luy  faudroit  employer  à  les 
choisir.  De  façon  que,  s'il  y  avoit  au  monde  quelqu'un,  qu'on  sceust 
assurément  estre  capable  de  trouver  les  plus  grandes  choses,  &  les 
plus  utiles  au  public  qui  puissent  estre,  &  que,  pour  cete  cause,  les 
autres  hommes  s'efforçassent,  par  tous  moyens,  de  l'ayder  à  venir  à 
bout  de  ses  desseins,  je  ne  voy  pas  qu'ils  peussent  autre  chose  pour 
luy,  sinon  fournir  aux  frais  des  expériences  dont  il  auroit  besoin,  & 
du  reste  empescher  que  son  loisir  ne  luy  fust  osté  par  l'importunité 
de  personne.  Mais,  outre  que  je  ne  présume  pas  tant  de  moy  mesme, 
que  de  vouloir  rien  promettre  d'extrordinaire,  ny  ne  me  repais 

point  de  pensées  si  vaines,  que  de  m'imaginer  que  le  public  se  doive 
beaucoup  intéresser  en  mes  desseins,  je  n'ay  pas  aussy  lame  si 
basse,  que  je  voulusse  accepter  de  qui  que  ce  fust  aucune  faveur, 
qu'on  pust  croyre  que  je  n'aurois  pas  méritée. 

Toutes  ces  considérations  jointes  ensemble  furent  cause,  il  y  a 
trois  ans,  que  je  ne  voulu  point  divulguer  le  traité  que  j'avois  entre 
les  mains,  &  mesme  que  je  fus  en  resolution  de  n'en  faire  voir  aucun 
autre  pendant  ma  vie,  qui  fust  si  gênerai,  ny  duquel  on  pust  en- 
tendre les  fondemens  de  ma  Physique.  Mais  il  y  a  eu  depuis  dere- 
chef deux  autres  raisons,  qui  m'ont  obligé  à  mettre  icy  quelques 
essais  particuliers,  &  à  rendre  au  public  quelque  compte  de  mes 
actions  &  de  mes  desseins.  La  première  est  que,  si  j'y  manquois, 
plusieurs,  qui  ont  sceu  l'intention  que  j'avois  eue  cy  devant  de  faire 
imprimer  quelques  escrits,  pourraient  s'imaginer  que  les  causes 
pour  lesquelles  je  m'en  abstiens  seroient  plus  à  mon  desavantage 
qu'elles  ne  sont.  Car,  bien  que  je  n'ayme  pas  la  gloire  par  excès,  ou 
mesme,  si  je  l'ose  dire,  que  je  la  haïsse,  en  tant  que  je  la  juge  con- 
traire au  repos,  lequel  j'estime  sur  toutes  choses,  toutefois  aussy  je 
n'ay  jamais  tasché  de  cacher  mes  actions  comme  des  crimes,  ny 
n'ay  usé  de  beaucoup  de  précautions  pour  estre  inconnu;  tant  à 
cause  que  j'eusse  creu  me  faire  tort,  qu'à  cause  que  cela  m'auroit 
donné  quelque  espèce  d'inquiétude,  qui  eust  derechef  esté  contraire 
au  parfait  repos  d'esprit  que  je  cherche.  Et  pourceque,  m'estant 
tousjours  ainsi  tenu  indiffèrent  entre  le  soin  d'estre  connu  ou  ne 
l'estre  pas,  je  n'ay  pû  empescher  que  je  n'acquisse  quelque  sorte  de 
réputation,  j'ay  pensé  que  je  devois  faire  mon  mieux  pour  m'exemp- 
ter  au  moins  de  l'avoir  mauvaise.  L'autre  raison  qui  m'a  obligé  à 
escrire  cecy,  est  que,  voyant  tous  les  jours  de  plus  en  plus  le  retar- 
dement que  souffre  le  dessein  que  j'ay  de  m'instruire,  à  cause  d'une 
infinité  d'expériences  dont  j'ay  besoin,  &  qu'il  est  impossible  que  je 
face  sans  l'ayde  d'autruy,  bien  que  je  ne  me  flatte  pas  tant  que  d'es- 
perer  que  le  public  prene  grande  part  en  mes  interests,  toutefois  je 
ne  veux  pas  aussy  me  défaillir  tant  à  moy-mesme,  que  de  donner 
sujet  à  ceux  qui  me  survivront  de  me  reprocher  quelque  jour,  que 
j'eusse  pû  leur  laisser  plusieurs  choses  beaucoup  meilleures  que  je 
n'auray  fait,  si  je  n'eusse  point  trop  négligé  de  leur  faire  entendre 
en  quoy  ils  pouvoient  contribuer  à  mes  desseins. 

Et  j'ay  pensé  qu'il  m'estoit  aysé  de  choisir  quelques  matières, 
qui,  sans  estre  sujetes  à  beaucoup  de  controverses,  ny  m'obliger  à 
déclarer  d'avantage  de  mes  principes  que  je  ne  désire,  ne  lairroient 
pas  de  faire  voir  assez  clairement  ce  que  je  puis,  ou  ne  puis  pas, 
dans  les  sciences.  En  quoy  je  ne  sçaurois  dire  si  j'ay  réussi,  &  je  ne 
veux  point  prévenir  les  jugemens  de  personne,  en  parlant  moy- 
mesme  de  mes  escrits.  Mais  je  seray  bien  ayse  qu'on  les  examine,  & 
affin  qu'on  en  ait  d'autant  plus  d'occasion,  je  supplie  tous  ceux  qui 
auront  quelques  objections  à  y  faire,  de  prendre  la  peine  de  les 
envoyer  à  mon  libraire,  par  lequel  en  estant  averti,  je  tascheray  d'y 
joindre  ma  response  en  mesme  tems;  &  par  ce  moyen  les  lecteurs, 
voyant  ensemble  l'un  &  l'autre,  jugeront  d'autant  plus  aysement  de 
la  vérité.  Car  je  ne  promets  pas  d'y  faire  jamais  de  longues  res- 
ponses,  mais  seulement  d'avouer  mes  fautes  fort  franchement,  si  je 
les  connois,  ou  bien,  si  je  ne  les  puis  apercevoir,  de  dire  simplement 
ce  que  je  croyray  estre  requis,  pour  la  defence  des  choses  que  j'ay 
escrites,  sans  y  adjouster  l'explication  d'aucune  nouvelle  matière, 
affin  de  ne  me  pas  engager  sans  fin  de  l'une  en  l'autre. 

Que  si  quelques  unes  de  celles  dont  j'ay  parlé,  au  commence- 
ment de  la  Dioptrique  &  des  Météores,  chocquent  d'abord,  à  cause 
que  je  les  nomme  des  suppositions,  &  que  je  ne  semble  pas  avoir 
envie  de  les  prouver,  qu'on  ait  la  patience  de  lire  le  tout  avec  atten- 
tion, &  j'espere  qu'on  s'en  trouvera  satisfait.  Car  il  me  semble  que 
les  raisons  s'y  entresuivent  en  telle  sorte  que,  comme  les  dernières 
sont  demonstrées  par  les  premières  qui  sont  leurs  causes,  ces  pre- 
mières le  sont  réciproquement  par  les  dernières  qui  sont  leurs 
effets.  Et  on  ne  doit  pas  imaginer  que  je  commette  en  cecy  la  faute 
que  les  Logiciens  nomment  un  cercle;  car  l'expérience  rendant  la 
plus  part  de  ces  effets  très  certains,  les  causes  dont  je  les  déduits  ne 
servent  pas  tant  à  les  prouver  qu'à  les  expliquer;  mais,  tout  au  con- 
traire, ce  sont  elles  qui  sont  prouvées  par  eux.  Et  je  ne  les  ay  nom- 
mées des  suppositions,  qu' affin  qu'on  sçache  que  je  pense  les  pou- 
voir déduire  de  ces  premières  veritez  que  j'ay  cy  dessus  expliquées, 
mais  que  j'ay  voulu  expressément  ne  le  pas  faire,  pour  empescher 
que  certains  esprits,  qui  s'imaginent  qu'ils  sçavent  en  un  jour  tout 
ce  qu'un  autre  a  pensé  en  vingt  années,  si  tost  qu'il  leur  en  a  seule- 
ment dit  deux  ou  trois  mots,  &  qui  sont  d'autant  plus  sujets  à  faillir, 

&  moins  capables  de  la  vérité,  qu'ils  sont  plus  penetrans  &  plus  vifs, 
ne  puissent  de  là  prendre  occasion  de  bastir  quelque  Philosophie 
extravagante  sur  ce  qu'ils  croyront  estre  mes  principes,  &  qu'on 
m'en  attribue  la  faute.  Car,  pour  les  opinions  qui  sont  toutes 
mienes,  je  ne  les  excuse  point  comme  nouvelles,  d'autant  que,  si  on 
en  considère  bien  les  raisons,  je  m'assure  qu'on  les  trouvera  si 
simples,  &  si  conformes  au  sens  commun,  qu'elles  sembleront 
moins  extrordinaires,  &  moins  estranges,  qu'aucunes  autres  qu'on 
puisse  avoir  sur  mesmes  sujets.  Et  je  ne  me  vante  point  aussy  d'estre 
le  premier  Inventeur  d'aucunes,  mais  bien  que  je  ne  les  ay  jamais 
receuës,  ny  pource  qu'elles  avoient  esté  dites  par  d'autres,  ny  pour- 
ce  qu'elles  ne  l'avoient  point  esté,  mais  seulement  pource  que  la  rai- 
son me  les  a  persuadées. 

Que  si  les  artisans  ne  peuvent  si  tost  exécuter  l'invention  qui 
est  expliquée  en  la  Dioptrique,  je  ne  croy  pas  qu'on  puisse  dire, 
pour  cela,  qu'elle  soit  mauvaise.  Car,  d'autant  qu'il  faut  de  l'adresse 
&  de  l'habitude,  pour  faire  &  pour  ajuster  les  machines  que  j'ay  des- 
crites,  sans  qu'il  y  manque  aucune  circonstance,  je  ne  m'estonne- 
rois  pas  moins  s'ils  rencontroient  du  premier  coup,  que  si  quel- 
qu'un pouvoit  apprendre  en  un  jour  à  jouer  du  luth  excellemment, 
par  cela  seul  qu'on  luy  auroit  donné  de  la  tablature  qui  seroit 
bonne.  Et  si  j'escris  en  François,  qui  est  la  langue  de  mon  païs,  plu- 
tost  qu'en  Latin,  qui  est  celle  de  mes  Précepteurs,  c'est  à  cause  que 
j'espere  que  ceux  qui  ne  se  servent  que  de  leur  raison  naturelle 
toute  pure  jugeront  mieux  de  mes  opinions,  que  ceux  qui  ne 
croyent  qu'aux  livres  anciens.  Et  pour  ceux  qui  joignent  le  bon  sens 
avec  l  estude,  lesquels  seuls  je  souhaite  pour  mes  juges,  ils  ne 
seront  point,  je  m'asseure,  si  partiaux  pour  le  Latin,  qu'ils  refusent 
d'entendre  mes  raisons,  pource  que  je  les  explique  en  langue  vul- 
gaire. 

Au  reste,  je  ne  veux  point  parler  icy,  en  particulier,  des  pro- 
grés que  j'ay  espérance  de  faire  à  l'avenir  dans  les  sciences,  ny 
m'engager  envers  le  public  d'aucune  promesse,  que  je  ne  sois  pas 
assuré  d'accomplir.  Mais  je  diray  seulement  que  j'ay  résolu  de 
n'employer  le  tems  qui  me  reste  à  vivre,  à  autre  chose  qu'à  tascher 
d'acquérir  quelque  connoissance  de  la  Nature,  qui  soit  telle,  qu'on 
en  puisse  tirer  des  règles  pour  la  Médecine,  plus  assurées  que  celles 

qu'on  a  eues  jusques  à  présent;  &  que  mon  inclination  m'esloigne 
si  fort  de  toute  sorte  d'autres  desseins,  principalement  de  ceux  qui 
ne  sçauroient  estre  utiles  aux  uns  qu'en  nuisant  aux  autres,  que,  si 
quelques  occasions  me  contraignoient  de  m'y  employer,  je  ne  croy 
point  que  je  fusse  capable  d'y  réussir.  De  quoy  je  fais  icy  une 
déclaration,  que  je  sçay  bien  ne  pouvoir  servir  à  me  rendre 
considérable  dans  le  monde;  mais  aussy  n'ay  je  aucunement 
envie  de  l'estre.  Et  je  me  tiendray  tousjours  plus  obligé  à 
ceux,  par  la  faveur  desquels  je  jouiray  sans  empesche- 
mentde  mon  loisir,  que  je  ne  serois  à  ceux  qui  m'offri- 
roient  les  plus  honorables  emplois  de  la  terre. 

